Ақтўбе, Қозоғистон – 18 январь, пайшанба куни Қозоғистоннинг Ақтўбе вилоятида Россияга йўл олган автобуснинг ёниб кетиши туфайли 52 нафар киши ҳаётдан кўз юмди, деб хабар берди Марказий Осиё давлатлари фавқулодда вазиятлар вазирликлари.\n«18 январь куни, маҳаллий вақт билан эрталабки соат 10:30 да, ичида 55 та йўловчи ва 2 нафар ҳайдовчи бўлган автобус ёниб кетган. Автобус ичидан чиқиб омон қолган беш кишига тиббий ёрдам кўрсатилмоқда. Қолганларнинг барчаси воқеа жойида ҳаётдан кўз юмган», деб хабар беради Фавқулодда вазиятлар вазирлиги. Вазирлик ёнғин сабабларига аниқлик киритмаган.\nТирик қолганлардан икки нафарининг қўллари куйган, бу ҳақда AFPга тез ёрдам хизмати ходимлари маълум қилишди. Қолганлар эса майда жароҳатлар олишган.\nЁнғин жуда тез тарқалган, деди Фавқулодда вазиятлар вазирлиги расмийси Руслан Иманкулов AFPга.\nУ транспорт воситаси Қозоғистонда рўйхатга олинганини айтган. Бироқ, ички ишлар вазирлиги расмийсининг «Интерфакс-Қозоғистон» агентлигига маълум қилишича, ҳалок бўлган йўловчиларнинг барчаси Ўзбекистон фуқароларидир.\nҚозоғистон оммавий ахборот воситаларига кўра, автобусда Россияга кетаётган меҳнат муҳожирлари бўлишган.\nФавқулодда вазиятлар вазирининг айтишича, автобус Қозоғистон жанубидаги Чимкент шаҳридан Россиянинг Волга дарёси бўйидаги Самара шаҳрига кетаётган эди. Икки ўртадаги масофа қарийб 1900 километрни ташкил қилади.\nТранспорт воситаси Венгрияда ишлаб чиқарилган Икарус русумидаги автобус бўлиб, уларнинг баъзилари бир неча ўн йилликлар давомида эскирганига қарамай, собиқ Совет иттифоқи мамлакатларида ҳозиргача ишлатилади.\nМаҳаллий фавқулодда ёрдам хизмати ходимлари дастлаб фожеага қисқа туташув сабаб бўлгани ва автобусда меъёрдан ортиқ йўловчи бўлганини айтишган, деб хабар беради «Интерфакс-Қозоғистон» агентлиги.\nШунга қарамай, Иманкулов мазкур сабабларни тасдиқламади ва «ёнғин сабаблари ҳақида гапиришга ҳали эрта» эканини айтди.\nҚозоғистон ҳам, Ўзбекистон ҳам ҳодиса сабабларини ўрганиш учун махсус ҳукумат комиссиясини тузган, деб хабар берди Казинформ.\nЎзбекистон фавқулодда вазиятлар вазири, шунингдек, шошилинч алоқа рақамлари ишга туширилганини маълум қилди.\nҚозоғистон ҳукумат комиссияси «ҳалок бўлганлар ва уларнинг оилаларига ҳар томонлама зарурий ёрдам кўрсатади», деди ички ишлар вазирлигининг давлат тили ва ахбороти бўйича департаменти бошлиғи Алмас Садубаев.


ЎзА - Илҳомбахш тарихий учрашув\nИлҳомбахш тарихий учрашув\n2017 йил 3 август куни Президент Шавкат Мирзиёев мамлакатимиз ижодкор зиёлилари вакиллари билан учрашди. Шу кун маънавий ҳаётимизда янги саҳифа очилган сана сифатида ёдда қолди. Учрашувда ҳар бир йўналиш бўйича муаммо ва камчиликлар теран ва чуқур таҳлил этилиб, мавжуд ҳолатни тубдан яхшилаш бўйича топшириқлар берилди.\nШу учрашувдан сўнг ҳар бир ижодкор, маданият ва санъат соҳаси вакили фаолиятини холис, танқидий-таҳлилий назардан ўтказа бошлади. Йиллар давомида йиғилиб келган муаммо ва камчиликларни бартараф этишга оид долзарб вазифалар белгиланди. Орадан кўп ўтмай бу камчиликларни ҳуқуқий жиҳатдан бартараф этиш мақсадида бир қатор қарор ва фармонлар қабул қилинди.\nДавлатимиз раҳбарининг 2017 йил 18 октябрдаги “Ўзбекистон Республикаси Маданият вазирлигининг моддий-техник базасини мустаҳкамлаш тўғрисида”ги қарори барчамизга қанот бағишлади. Қарор ижроси доирасида бир қатор тарихий ўзгаришлар амалга ошди. Маданият вазирлиги ўз биносига эга бўлди. Юртимиздаги етакчи ижодий ташкилотларнинг “дўстлари клуби” ташкил этилди. Буни ижод аҳли катта қувонч билан қарши олди, кўнгли ўсди.\nБунга мисол кўп. Ўзбек Миллий академик драма театрига ҳомий сифатида бириктирилган “Ўзкимёсаноат” акциядорлик жамияти билан икки йиллик аниқ чора-тадбирлар ҳамда беш йиллик режа тасдиқланди. Театрнинг кичик томошалар зали, электр тармоқлари, тикув цехининг том қисми, дурадгорлик устахонаси, электр тармоғи таъмирланди. Қўшимча видеокузатув мосламалари ўрнатилди. Театр гримхоналари учун янги техник жиҳозлар харид қилинди. Кўрсатилган ҳомийлик ишларига умумий ҳисобда 9 миллиард сўм сарфланди.\nЎзбекистон давлат қўғирчоқ театри “Ўзэлтехсаноат” акциядорлик компанияси билан 2017-2021 йиллар давомида ҳамкорлик қилиш бўйича чора-тадбирлар дастури ишлаб чиқди. Театр жамоаси Тожикистоннинг Душанбе шаҳрида ўтказган гастроль сафарига 12 миллион сўм миқдорида ҳомийлик қилинди. Шу билан бирга янги саҳналаштириладиган “Тўмарис” спектакли ва Янги йил тадбирларини амалга ошириш учун сарф-харажатлар сметасига кўра 29 миллион сўм маблағ театр ҳисобидан, 71 миллион сўм “Ўзэлтехсаноат” акциядорлик компанияси томонидан қопланди.\nЎзбекистон давлат ёш томошабинлар театри ҳамда Ахборот технологиялари ва коммуникацияларини ривожлантириш вазирлиги ўртасида мавжуд режа асосида театр биноси олдига катта ҳажмдаги электрон экран жойлаштирилди. Ижодий жамоанинг “Масхарабоз” шоу дастури билан Буюк Британиянинг Лондон шаҳрида бўлиб ўтадиган гастроль сафарлари учун 113 миллион сўм маблағлар ажратилди.\nЭзгу мақсад йўлидаги ҳомийлик кўмаги Алишер Навоий номидаги Ўзбекистон давлат академик катта театри, Ўзбекистон давлат академик рус драма театри, “Томоша” болалар театр-студияси, “Дийдор” режиссёрлик ва актёрлик маҳорати театр-студияси фаолиятини қўллаб-қувватлаш, янги-янги ижодий лойиҳаларни ҳаётга татбиқ этиш, ижодкорларга мадад кўрсатишда муҳим аҳамият касб этмоқда. Бу йўналишда вилоятларимизда фаолият юритаётган ижодий жамоаларга ҳам улкан ҳомийлик ишлари кўрсатилдики, қилинган эзгу ишларни санаб адоғига етиш қийин.\nСўз ва амал уйғунлиги бугунги ислоҳотларнинг таъсирчанлигини ошираяпти, десак айни ҳақиқат. Зеро, бир йил аввалги учрашувда илгари сурилган таклифлар таҳлилига холис назар ташласак, маданий-маърифий ҳаётимиз учун ғоят муҳим масалалар ҳал этилаётганига амин бўламиз. Жумладан, Ўзбекистон Республикаси Вазирлар Маҳкамасининг 2018 йил 5 январдаги “2018-2022 йилларда давлат театрларининг моддий-техника базасини мустаҳкамлаш ва уларнинг фаолиятини ривожлантириш чора-тадбирлари дастури тўғрисида”ги қарори қабул қилинди.\nДавлатимиз раҳбари ўша учрашувда бугунги кино ва спектаклларнинг савияси, халқ артистларининг масъулияти, уларнинг ижтимоий бурчи, ёшлар тарбиясидаги ўрни ҳақида куюнчаклик билан фикр билдирган эди. Дарҳақиқат, бу йўналишда камчиликлар кўп. Томошанбинга, айниқса, ёшларга ибрат бўладиган саҳна асарлари яратиш борасида тилга олишга арзигулик ишлар қилингани йўқ. Шундан келиб чиқиб, муҳим ва долзарб мавзуларда асарлар яратишга ижтимоий буюртма бериш юзасидан режа ишлаб чиқилиб, тасдиқланди.\nТаниқли ёзувчи ва драматурглар билан “Миллий драматургия: муаммо ва ечимлар” мавзусидаги илмий-амалий анжуман ўтказилди. Унда киночилар, журналистлар, театршунослар, адиб ва шоирлар, санъатшунос олимлар, театр директорлари, бош режиссёрлар, адабий эмакдошлар, драматурглар билан ҳозирда замонамиз қаҳрамонлари образи яратиш ва драматургияни тубдан ислоҳ қилиш масалаларига эътибор қаратилди.\nЮртимизнинг бир қатор театрларида Шароф Бошбековнинг “Ер барибир айланаверади” асари, Қўчқор Норқобилнинг “Азизим, табассум қил”, Эркин Хушвақтовнинг “Жаҳолат” асарлари, Нурилла Абдуллаевнинг “Қўқоннинг ўн икки дарвозаси”, Жўрабек Рўзметовнинг “Қудуқ” номли драмалари, “Халқ бўл, элим” номли театрлаштирилган композиция саҳналаштирилди. 2017 йил 14-15 октябрь кунлари Хоразм вилоят мусиқали драма театрида “Энг яхши драматик асарлар” танлови эълон қилинди ва унда замонавий мавзудаги асарларни саралашга ҳам алоҳида эътибор қаратилди. Танловга тақдим этилган энг яхши замонавий мавзудаги асарлар саралаб олиниб, юртимиз театрларида саҳналаштирилмоқда.\nИжодкор зиёлиларнинг ўзаро ҳамкорлигини йўлга қўйиш бўйича ишлаб чиқилган чора-тадбирлар режасида Ўзбекистон композиторлар ва бастакорлари уюшмаси, Журналистлар ижодий уюшмаси, “Ўзбеккино“ миллий агентлиги, Ёзувчилар уюшмаси ва Маданият вазирлиги билан ҳамкорликда доимий тарзда ишлар амалга оширилиши кўзда тутилди.\nТизимдаги олий таълим муассасаларида ҳам ислоҳотлар олиб борилмоқда. Президентимизнинг соҳага тааллуқли қарори ва унинг 2-иловасида кўрсатилган “Ўзбекистон давлат санъат ва маданият институтининг Фарғона минтақавий филиалини ташкил этиш, унинг моддий-техника базасини шакллантириш, ўқув ва илмий-педагогик таъминлаш чора-тадбирлари дастури” асосида Қўқон шаҳрида институтнинг филиали ташкил этилди. Унинг ахборот-ресурс маркази 700 дан ортиқ илмий, бадиий ва ўқув-услубий адабиётлар ҳамда 12 мингдан зиёд электрон версиядаги адабиётлар билан бойитилди.\nЎзбекистон давлат консерваториясининг моддий-техник базасини мустаҳкамлаш ва модернизация қилиш юзасидан Миллий банк билан ҳамкорликда 2017-2019 йилларга мўлжалланган “Йўл харитаси” ишлаб чиқилиб тасдиқланди. Маданият вазирлиги ва Тошкент шаҳар ҳокимиятининг 2017 йил 21 августдаги қўшма қарори қабул қилиниб, Мирзо Улуғбек туманидаги Мустақиллик проспекти, 31-уйда жойлашган бино Ўзбекистон давлат консерваторияси балансига ўтказилди. Ўзбекистон давлат консерваториясини тубдан ислоҳ қилишга оид изчил саъй-ҳаракатлар давом этмоқда.\nМаданият ва санъат ходимлари ҳамда давлат архивлари бошқарув ходимлари ва мутахассисларининг меҳнат ҳақи миқдорлари ўртача 45 фоизга оширилди ҳамда лавозим маошлари ўртасидаги тафовутни кучайтириш ҳисобига касбий ўсишни рағбатлантиришга эътибор қаратилмоқда.\nЎзбекистон Республикаси Президентининг Ўзбекистон давлат филармонияси фаолиятини ташкил этиш чора-тадбирлари тўғрисидаги қарори мамлакатимизда мусиқа ҳамда рақс санъатини ривожлантириш, мусиқа ижрочилари ва рақс жамоалари ижодини ҳар томонлама қўллаб-қувватлаш ҳамда рағбатлантиришга мустаҳкам таянч бўладиган ҳуқуқий асос бўлди. Унинг ижросини таъминлаш юзасидан Вазирлар Маҳкамасининг қарори лойиҳаси келишилмоқда.\nСоҳага кўрсатилаётган эътибор самарасида Маданият вазирлиги ҳузурида Маданият ва санъатни ривожлантириш жамғармаси фаолият кўрсатмоқда. Жамғарма халқаро тажрибани қўллаш орқали маданият муассасаларининг фаолиятини қайта тиклаш, янгилаш ва ислоҳ қилиш, маданий ҳомийлик каби муҳим вазифалар билан шуғулланади. Қисқа вақт ичида жамғарма маданият ва санъат соҳасида халқаро алоқаларни мустаҳкамлаш, соҳага инновацион усулларни жорий этишга оид кўплаб лойиҳаларга муаллифлик қилди. Президентимизнинг жорий йил май ойида Америка Қўшма Штатларига расмий ташрифи давомида жамғарма Вашингтоннинг Смитсон институти билан ҳамкорлик битими имзоланишига эришди. Институт инсоният маданий мероси муҳофазаси билан шуғулланиб, имзоланган битим ҳамкорликда тадқиқот ишлари олиб бориш, илмий ишлар чоп этиш, кўргазма фаолияти билан боғлиқ масалаларни ўз ичига олади. Қолаверса, Париждаги жаҳоннинг йирик музейи Луврдан Ўзбекистонга ташриф буюрган делегация билан илк бор ўзбек миллий кўргазмасини Луврда ўтказишга келишилганлиги ҳам жамғарманинг ютуғидир.\nМиллий мақом санъатини келгуси авлодларга етказиш ва уни хорижда ҳам кенг тарғиб этиш мақсадида Ўзбек миллий мақом санъати маркази ташкил этилди. 6-10 сентябрда Шаҳрисабзда Халқаро мақом санъати анжуманини юксак савияда ўтказиш белгиланган. Унда хорижий давлатлардан таниқли мусиқашунос олимлар, санъаткорлар, ижодий жамоалар ва мутахассислар иштирок этади. Ҳозир ушбу йирик халқаро анжуманга жиддий тайёргарлик кўрилмоқда.\nШу билан бирга, маданият ва санъат муассасаларини давлат томонидан қўллаб-қувватланишнинг самарали тизимини яратиш мақсадида куни кеча Президентимизнинг “Маданият ва санъат соҳасида давлат-хусусий шерикликни ривожлантириш учун шарт-шароитларни яратиш чора-тадбирлари тўғрисида”ги қарори тасдиқланди.\nМаданият ва санъат соҳасига қаратилаётган юксак эътибор, ишончни ҳамиша ҳис этмоқдамиз. Бу ишонч эса бизга чексиз илҳом бағишлайди. Давлатимиз раҳбарининг “Инсон қалбини, унинг дарду ташвишларини, халқнинг орзу-интилишлари, Ватанга муҳаббат ва садоқат туйғусини бетакрор сўз, оҳанг ва рангларда тараннум этишни ўз ҳаётининг маъно-мазмуни деб биладиган сиз, муҳтарам ижод аҳлининг меҳнати нақадар машаққатли, масъулиятли ва шарафли эканини барчамиз яхши биламиз. Мен сизларнинг кўпчилигингизни узоқ йиллардан буён яқиндан танийман, асарларингизни ўқиганман, сизлар яратган куй-қўшиқларни, картиналар, фильм ва спектаклларни доимо катта қизиқиш билан тинглаб, томоша қилиб келаман. Бир сўз билан айтганда, адабиёт ва санъатнинг чинакам мухлиси бўлиш насиб этганидан бахтиёрман”.\nБир йил аввал янграган бу сўзлар, бундай юксак эътироф соҳа ходимларига бемисл куч-ғайрат, шижоат бахш этмоқда. Бинобарин, инсон ҳар доим эзгу ният билан яшайди. Яхшиликни дилига тугиб, жамиятга, юртга наф келтиришдек хайрли амаллар, албатта, ўз самарасини беради.


Тожикистонда коррупцияга қарши кураш агентлиги ходими ҳибсга олинди\nФирибгарликда гумон қилиниб, Истаравшан шаҳрида яшовчи 34 ёшли фуқаро ушланган, унга нисбатан иш аллақачон судга топширилган.\nРасмийларнинг таъкидлашича, Хусрав Бобозода ўзини Коррупцияга қарши агентлик ходими қилиб кўрсатиб, «муаммоларини ҳал қиламан» деб ваъда қилиб, аҳолидан пул олган. У жами 300 минг сомоний (26 минг доллардан ортиқ) атрофида «йиғган».\nДавлат молиявий назорат ва коррупцияга қарши кураш агентлигининг Сўғд бошқармаси бошлиғи Шараф Аваззода 3 август куни журналистларга қуйидагича баёнот берди: «Бизда аслида бундай ходим йўқ. Бу йигитга нисбатан 247-модданинг 4 -қисми (фирибгарлик) билан жиноят иши қўзғатилган. У ҳибсга олинган ва ҳозирда иш судга юборилган».\nШундай қилиб, коррупцияга қарши кураш агентлиги маълумотига кўра, Истаравшан шаҳрида истиқомат қилувчи аҳолидан бир йил давомида 293 420 сомонийни олиб қўйган. Лекин шу билан бирга, агентлик Бобозоднинг кимлиги ҳақида изоҳ бермади.\nШунингдек, Давлат назорати ва коррупцияга қарши кураш агентлигининг Сўғд вилояти бўйича бошқармаси хабар беришича, жорий йилнинг олти ойида вилоятда коррупция билан боғлиқ 340 та жиноят фош этилган, натижада 10,5 млн. миқдорда зарар етказилган.


Ўзбекистонда ишлаб чиқилган 10 та фойдали мобил илова » Ўзбекистон янгиликлари – Zamin.uz\nЎзбекистонда ишлаб чиқилган 10 та фойдали мобил илова\nБугунги кунда юртимизда ҳам мобил саноат жадаллик билан ривожланмоқда. Интернетдан фойдаланувчилар сони 12 миллиондан ошди, мобил қурилмалар, айниқса смартфон ва планшетлар кенг оммалашмоқда. Табиийки, Ўзбекистонда ишлаб чиқилган, ўзбек тилидаги фойдали, қизиқарли мобил иловаларга бўлган талаб ҳам ортмоқда. Қуйида Terabayt.uz сайти смартфон ва планшет фойдаланувчиларига янада қулайлик яратиш мақсадида ўзбекистонликлар учун ишлаб чиқилган энг фойдали ўнта мобил илова бўйича ўз рўйхатини тақдим этади. Мазкур рўйхатни тузишда мобил иловаларининг фойдалилик даражаси, оммавийлиги ҳамда ўзбек тилида фаолият кўрсатувчи блогерларнинг фикр ва таклифлари инобатга олинди.\nМазкур дастур Ўзбекистон Республикаси Адлия вазирлиги ҳузуридаги Ҳуқуқий ахборот билан таъминлаш маркази буюртмаси асосида ишлаб чиқилган бўлиб, унда Ўзбекистон Республикаси Конституцияси, барча кодекс ва қонунлар жой олган, шунингдек, фойдаланувчилар қонунчиликка киритилган янгиликлардан бохабар бўлиб боришлари мумкин.\nДастур рус ва ўзбек тилларида ишлаб чиқилган. Фойдаланишга қулай. Мобил илованинг яна бир муҳим устун томони шундаки, унинг имкониятларидан оффлайн ҳолатда тўлиқ фойдаланиш мумкин. Мобил илованинг юклаб олиш ҳажми бор-йўғи Мб. Мобил иловадаги қидирув учун ажратилган бўлим орқали хоҳлаган калит сўзни излашга бериш орқали керакли моддани осонгина топиб олиш мумкин.\nМобил иловани юклаб олиш: AppStore (топилмади), Play Market\nЎзбекистон Солиқ қўмитасининг “Soliq” мобил иловаси барча солиқ тўловчилар, жумладан, жисмоний шахслар, тадбиркорлар учун фойдали дастурлардан бири бўлиб, унда солиқ қонунчилигига оид янгиликлар, солиқ органлари, норматив ҳужжатлар, тез-тез бериладиган саволларга жавоблар, солиққа оид баҳсли ҳолатларни кўриб чиқиш ва бошқа кўплаб маълумотларни олиш мумкин.\nУнинг асосий ўзига хослиги шундаки, мобил илова ёрдамида ИННни аниқлаш, солиқдан қанча миқдорда қарздор эканини осонгина билиш мумкин. Камчилик сифатида эса гарчи иловада ўзбек тили учун жой белгиланган бўлса ҳам, давлат тилидаги қисми якунига етказилмаганини айтиш мумкин.\nМобил иловани юклаб олиш: AppStore, Play Market\nЎзбекистон Савдо-саноат палатаси ҳамда “Картография” илмий-ишлаб чиқариш давлат корхонаси билан ҳамкорликда “GISInfo” МЧЖ томонидан тақдим этилган мазкур электрон маълумотномаси Тошкент шаҳри аҳолиси ва меҳмонлари учун жуда қулай мобил илова ҳисобланади. Мобил иловани бир марта юклаб олгандан сўнг ундан навбатдаги янгиланишларга қадар бемалол оффлайн фойдаланиш мумкин. Мобил иловадан Тошкент шаҳри харитаси, 12 мингдан зиёд ташкилотлар ҳақидаги маълумотлар киритилган каталог, “Город скидок” (“Чегирмалар шаҳри” ҳамкорлари, транспорт йўналишлари (269та) ўрин олган.\nПойтахтнинг исталган нуқтасидан бошқа хоҳлаган жойга борадиган транспорт йўналишларини топиб беради. Бирор жой белгиланса, яқин атрофда жойлашган ташкилотлар, бекатлар ва бошқалар ҳақида маълумотлар, жумладан, ташкилотнинг юридик манзили, телефон рақамлари, иш вақтлари, у ерга борадиган транспорт турлари ва йўналишлари, мўлжал, тўлов усуллари ваҳоказолар пайдо бўлади.\nЖисмоний шахслар учун мобил телефон орқали (USSD/SMS-портал) уяли алоқа операторлари, интернет провайдерлари ва бошқа хизматлар учун тўловларни амалга ошириш, интернет-дўконларда онлайн савдоларни амалга ошириш, пул маблағларини бошқа жисмоний шахслар ҳисобига ўтказиш мумкин.\nМобил илова ёрдамида тўловларни амалга ошириш, ҳисобдаги қолдиқни текшириш, харид ва тўловлар тарихини кўриш имкони ҳам мавжуд. Шунингдек, коммунал (ҳозирча газ ва махсустранс), суғурта (Alskom, Uzbekinvest), сайтлар, солиқлар (мол-мулк, ер ва ЭЦП ГНК), халқаро алоқа тўловларини амалга ошириш мумкин. Мобил илованинг ўзбек тилидаги талқини ишлаб чиқилмаган.\nЎзбекистон ва жаҳонда рўй берган энг муҳим янгиликлар мунтазам равишда ёритиб борилади. Мобил илова орқали рус ва ўзбек тилларида воқеа-ҳодисалар ривожини кузатиб бориш мумкин. Илова онлайн режимда ишлайди. Бугунга қадар ушбу иловани 100 минг мартадан кўп юклаб олишган.\nИловада қулай қидирув тизими, асосий хорижий валюталарининг сўмга нисбатан давлат курси тўғрисидаги сўнгги маълумотларни кўрсатиб борадиган бўлим фаолият юритади. Мобил илова созламалар бўлимидаги “Профиль” қисмида ижтимоий тармоқлар орқали “Газета.уз”да авторизациядан ўтиб, материалларга изоҳ қолдириш мумкин.\nЎзбек тилида тезкор янгиликларни қулай ва енгил Kun.uz мобил иловаси орқали кузатиб бориш мумкин. Фақатгина ўзбек тилида маълумотлар тақдим этадиган дастур онлайн режимда ишлайди. Мобил иловада “Сўнгги хабарлар”, “Куннинг асосий хабарлари”, “Энг кўп ўқилган хабарлар” ҳамда “Фото ва видео” бўлимлари мавжуд.\nМобил илованинг яна бир қулайлиги шундаки, “Саҳифалар” қисмидаги “Мобил мухбир” бўлими орқали ҳар ким ўз мақоласи, янгилик ва маълумотларини осонгина таҳририятга йўллаши мумкин.\nМобил қурилмалар орқали ўзбек тилида лотин ва кирилл алифболарида матн ёзувчилар учун қулай мобил илова. Жумладан, унда Ў, Қ, Ғ, Ҳ ҳамда O’, Q, G’, Sh, Ch ҳарфлари қулай усулда жойлаштирилган. Клавиатуранинг пастки қисмидаги тугмача орқали алифболарни осонгина ўзгартириш мумкин. Шунингдек, дастурда сўзларни олдиндан кўрсатиш хизмати мавжуд бўлиб, ўзбек тилидаги кўплаб сўзлар базаси киритилган. Ушбу базага янги сўзларни ҳам киритиш мумкин. Бу эса доимо ишлатадиган сўзларингизни тўлиқ териб ўтиришдек машаққатдан сизни халос этади. Ўз ҳиссиётларингизни сўз билан ифода этмоқчи бўлмасангиз, “табассумчалар” ёрдамга келади.\nМобил иловани юклаб олиш: Play Market\nЎзбекистон темир йўллари аксиядорлик жамиятининг мазкур мобил иловаси траснпортнинг мазкур туридан фойдаланувчилар учун катта қулайлик тақдим этди. Ушбу дастур орқали йўловчилар олдиндан чипталарга буюртма бериб, тўловни ҳам амалга оширишлари мумкин. Мобил илова рус ва ўзбек тилларида ишлаб чиқилган бўлиб, онлайн режимда ишлайди.\nМобил илованинг бош саҳифаси орқали чипталар, поездлар жадвали, компания янгиликлари ва маълумотлар бўлимларига ўтиш мумкин. Шунингдек, меню ёрдамида компания маълумотхонасига қулай қўнғироқни амалга ошириш, шахсий буюртмаларни кўздан кечириш мумкин. “Маълумотлар” бўлимида турли фойдали тавсия ва ахборотлар қаторида электрон чипталарни сотиб олиш қоидалари билан танишиб чиқиш мумкин.\nМусулмонлар тақвими ва бошқа хизматларни ўз ичига олган мобил иловада ҳар кунлик намоз вақтлари мавжуд бўлиб, улар олдидан фойдаланувчини огоҳлантириш тизими ишлаб чиқилган. Мобил иловада “Намоз китоби”, “Қуръони карим”, “Календарь”, “Тақвим” бўлимлари орқали керакли маълумотларни олиш мумкин. Шунингдек, унда қиблани аниқлаш учун компас, қазоларни белгилаб бориш, яқин жойдаги масжидни аниқлаш, электрон тасбеҳ, Қуръони каримнинг арабча матни ва қироатларини эшитиш имкони ҳам мавжуд.\nМобил иловадан фойдаланиш вақтида турли ҳадис ва ҳикматлар асосий ойнага чиқади. Уларни ўқиб, бошқалар билан ҳам бўлишиш мумкин. Дастур оффлайн ва онлайн режимларда ишлайди.\nСодда интерфейс (ички дизайн)га эга мазкур илова тижорат мақсадида ишлаб чиқилганига қарамасдан, унда бепул китоблар ҳам ўрин олган. Ҳам онлайн, ҳам оффлайн режимда ишлайдиган дастурда бепул тақдим этилган китобларни ўқиш учун уларни юклаб олиш талаб қилинади.\nМобил илова орқали бадиий, илмий-оммабоп асарлар, ўқув адабиётлари, мажмуалар, қўлланмаларнинг электрон кўринишини харид қилиш мумкин. Шунингдек, қидирув бўлими орқали керакли китобнинг бор-йўқлигини текшириш имкони мавжуд.\nМобил иловани ишлаб чиққанлар ҳали уни такомилга етказишлари, дизайн, ишлаш услубини замонга мослаштиришлари ва имкон қадар фойдаланувчиларга қулайлик яратиш устида бош қотиришлари лозимлигини ҳам таъкидлаб ўтиш жоиз. Дастурнинг мазкур рўйхатга киритилганини эса ўзбекистонлик китоб мухлисларига шу каби фойдали ресурслар борлигини маълум қилиш истаги билан изоҳлаш мумкин.\nШерматов: Тошкент метросида мобил алоқа ва интернет пайдо бўлади\n11:42 / 18-05-2017\n10 минг сўмлик банкнотлар 10 мартдан бошлаб муомалага чиқарилади\n19:10 / 03-03-2017\nСирдарё туманида ғўзапоядан ёғоч қириндили плиталар ишлаб чиқариш бошланади\n11:41 / 06-02-2017\nЎзбекистон мобил операторлари ҳар бир абонент учун 2 минг сўм тўлайдиган бўлди\n19:33 / 03-01-2017\nФарғона туманида асаларичилик ишлаб чиқариш ўқув маркази иш бошлади\n12:43 / 22-11-2016


Яхши сўз минг дарднинг давоси – Сурхон тонги\nБош саҳифа / Таълим / Яхши сўз минг дарднинг давоси\nЯхши сўз минг дарднинг давоси\nИюл 4, 2018\tТаълим Изоҳ қолдириш 889 Кўрилди\nУзоқ йиллардан буён воҳадошларимиз “Термизда тиббиёт олийгоҳи очилади”, деган орзулар, яхши ниятлар қилишар эди. Эзгу ниятнинг ижобатига бу йил гувоҳ бўлдик.\nСУҲБАТДОШ ҲАҚИДА: Нозим Дияров Қашқадарё вилоятининг Китоб туманида туғилиб вояга етган. Ўрта мактабни тамомлаб Тошкент педиатрия тиббиёт институтининг педиатрлик иши йўналишини тамомлаган, тиббиёт фанлари номзоди, доцент. 2017 йилдан вилоятимиздаги болалар кўп тармоқли тиббиёт маркази бош врачи, жорий йилдан Тошкент тиббиёт академияси Термиз филиали директори вазифасида хизмат қилмоқда. Оилали, уч нафар фарзанди бор.\nМамлакатимиз Президенти Шавкат Мирзиёевнинг жорий йил 19-20 январь кунлари воҳамизга ташрифлари чоғида Термизда Тошкент тиббиёт академиясининг филиалини очиш тўғрисида таклиф билдирганди. Шу йўсин вилоятимизда олийгоҳлар сони яна биттага ошиб, иқтидорли ёшларимизнинг шифокор бўлиш орзуси рўёбга чиқадиган бўлди. Мазкур олийгоҳ филиалида яратилган шарт-шароит ҳамда истиқболдаги режалар хусусида Тошкент тиббиёт академиясининг Термиз филиали директори Нозим Дияров билан суҳбатлашдик.\n— Вилоятимизда тиббиёт академияси филиалининг очилиши тарихий воқеа бўлди. Албатта, малакали тиббиёт ходимларини тайёрлаш ҳам катта масъулият ва меҳнатни талаб қилади. Олиб борилаётган ўқув жараёнлари тўғрисида маълумот берсангиз?\n— Олийгоҳ филиалининг очилишини кўплаб ота-оналар, абитуриенлар кутишган эди. Президентимиз тавсиялари ҳамда Вазирлар Маҳкамасининг шу йил 5 мартдаги 172-сонли қарорига асосан Тошкент тиббиёт академиясининг Термиз филиали ташкил этилди.\nаълумки, ҳар йили сурхондарёлик ёшлар орасида ўтиш балини тўплай олмаган, аммо талаба бўлиш истагидаги минглаб абитуриентлар республикамиздаги тиббиёт олийгоҳларидан қайтишар эди. Ушбу жиҳатлар инобатга олиниб, давлат қабул комиссиясининг 2018 йил 23 январдаги 12-сонли баённомаси асосида Тошкент тиббиёт академиясининг Термиз филиалига жорий ўқув йили учун 300 нафар ўрин ажратилди. Бу ўринларга юқори балл тўплаган ва ўқиш истагини билдирган 287 нафар вилоят ёшлари туманлар кесимида қабул қилинди. Маълумот ўрнида айтиш керакки, бугун вилоят бўйича 3 мингга яқин врач-мутахассисларга эҳтиёж мавжуд. Шуларни инобатга олган ҳолда 2018-2019-ўқув йилида қабул қилинадиган 350 нафар талабанинг 100 нафари давлат гранти асосида айнан вилоят ёшларини қабул қилиш кўзда тутилмоқда. Шунингдек, бу йилдан педиатрия йўналишига ҳам талабалар қабул қилинади. Яна бир янгилик шундан иборатки, ушбу йилда ҳарбийларнинг оила аъзолари учун умумий қабул квотасининг 5 фои- зи, ногиронлиги бўлган шахсларга 2 фоиз миқдорида давлат қабул комиссияси томонидан қўшимча ўринлар ажратиш ҳам мўлжалланаяпти. Бу имкониятлардан сурхондарёлик абитуриентлар унумли фойдаланади, деган умиддамиз.\nШу кунгача қабул қилинган талабаларимизга академиямизнинг тажрибали профессор-ўқитувчилари томонидан онлайн тарзда 160 та маъруза ва 64 та амалий машғулот олиб борилди. Ҳозирда филиалдаги 3 та кафедрада элликка яқин маҳаллий ҳамда академия профессор-ўқитувчилари дарсларга жалб этилган. Биринчи семестрни таҳлил қилганимизда талабаларимизнинг ўзлаштириши пойтахт талабалари билим даражасидан фарқ қилмаганини кузатмоқдамиз. Сурхон ёшларининг билимга чанқоқлиги ва иқтидорини академиямиздан келган профессор-ўқитувчиларимиз ҳам эътироф этишмоқда. Бу бошланғич натижалар. Эндиликда талабаларимизни инглиз тилини мукаммал ўрганишга, шу орқали келгусида уларнинг хорижий мамлакатларда малака оширишига шароит яратмоқчимиз. Бундай мутахассисларнинг шу даргоҳда, қолаверса, вилоят шифохоналарида малакали тиббий хизмат кўрсатишини таъминламоқчимиз.\n— Ҳар бир олий таълим муассасасининг илмий йўналишлари бўлади, жамоангиз танлови ҳақида маълумот берсангиз?\n— Албатта, академия филиали, аввало, илмий муассасадир. Таълим билан биргаликда илмий изланишлар ва кузатувлар олиб бориш, ушбу соҳада дунёнинг етакчи илмий муассасалари билан яқин ҳамкорликни ўрнатиш ҳам режалаштирилган. Илмий йўналишимиз ҳақида гапирадиган бўлсак, вилоятда ўзига хос ҳисобланган ва кўп учрайдиган касалликларни ўрганиш ҳамда олдини олишни мақсад қилганмиз. Тадқиқотларимизда асосан — туғма нуқсонлар ва камқонлик профилактикасига алоҳида эътибор қаратмоқчимиз.\n— Бўлғуси шифокор кучли руҳшунос ҳам бўлмоғи лозим. Шу маънода, талабаларнинг китоб мутолаасига, хусусан, бадиий адабиётга яқинроқ бўлишини маъқуллайсизми?\n— Шахсан менинг фикрим билан қизиқсангиз, бўлғуси врач романларни кўп ўқиган бўлиши лозим. Чунки романда инсон руҳиятининг бутун мураккабликлари, кечинмалар, тасаввурлар, орзу-умидлар, айтайлик, катта-кичик фожиалар ҳам бўй кўрсатади. Шифокор шу оламни яхши билмоғи, бемор дардига дори билан эмас, сўз билан даво топмоғи керак. Унинг маҳорати шунда. Ёшлигимда “Шарқ юлдузи”, “Ёшлик” журналлари ва кундалик нашрларни доимий мутолаа қилиб борганман. Энг севимли ёзувчим — Ўткир Ҳошимов. Яна Чингиз Айтматов, Абдулла Қодирий, Чўлпон асарларининг ҳам ашаддий мухлисиман. Бугун талабаларимиз ўзбек ва жаҳон адабиёти дурдона асарларини ўқиши ва қалбидан ҳис қилиши лозим, деб ўйлайман. Инсон руҳиятини билмаслик, етук шифокор бўлишга ҳам ҳалақит беради, назаримда.\nЙигирма йиллик иш тажрибамда бирор марта беморларимга укол ёзмаганман, тўғри диагноз ва битта таблетка беморнинг тузалишига кифоя, деб ҳисоблайман. Демак, маҳорат учун зарур бўлган малака руҳиятни яхши билиш, бунга бадиий асарлар ўқиш орқали эришиш мумкинлиги айни ҳақиқатдир.\n— Истиқболда қандай режаларингиз бор?\n— Албатта, ҳамма режаларга вақт орқали борамиз. Шундай бўлса-да айримлари ҳақида айтсам. 2020 йилгача мўлжаллаган йўл харитамизда илмий салоҳиятни юксалтириш, олийгоҳимизни ёш малакали кадрлар билан таъминлаш, халқаро алоқаларни йўлга қўйиш, ҳудудимизда замонавий қишлоқ оилавий поликлиникаси моделини яратиш, симулация маркази, янги ўқув биносини барпо этиш ҳамда амалий машғулот ўтказиш янгича тартибда ишловчи муляжлар ҳарид қилишни режалаштираяпмиз.\nСамимий суҳбатингиз учун\nОлдинги Кибертерроризм нима?\nКейинги Ёшлик ва ҳайрат байрами\nМарт 9, 2018\t5,016


Анжуманда қуйидаги йўналишлар бўйича муҳокамалар ўтказилиши кўзда тутилган:\n1. Ўзбекистонда хотин-қизлар инновацион ғояларини қўллаб-қувватлаш масалалари.\n2. Инновацион фаолиятни амалга оширишда хорижий тажрибалар.\n3. Хотин-қизларнинг илмий-фаоллигини ошириш ва қўллаб-қувватлаш масалалари.\n4. Инновацион жараёнларни ривожлантиришда хотин-қизларнинг ролини ошириш масалалари.\nАнжуман ўз ишини ўзбек, рус ва инглиз тилларда олиб боради.\nМаъруза матнларини расмийлаштирилиши бўйича талаблар:\nv Маъруза матнлари Times New Roman, Times New Roman IRO ҳамда 14 ўлчамдаги шрифтларида, 1 интервалда, 3-5 варақгача бўлган ҳажмда ёзилган бўлиши лозим;\nv Маъруза матнлари фестиваль йўналишларига мос келиши лозим;\nv Тезис матнини жойлаштиришда саҳифанинг чегаралари қуйидаги тарзда белгиланади: юқоридан-2 см, пастдан-2 см, ўнгдан-2 см, чапдан-2 см;\nv Аннотация ва калит сўзларни (ўзбек, рус ва инглиз тилларида) курсив, Times New Roman 12 шрифтда ёзилади. Мақола материаллари албатта саҳифа юзини тўла эгаллаши, саҳифа рақамлари қўйилмаган бўлиши керак.\nv Маъруза тезислари 2 нусхада ва электрон вариантда дискетада RTF форматда тақдим этилади;\nv Маърузалар мавзусидан кейин муаллифнинг исми, шарифи, илмий унвони, иш жойи кўрсатилиши керак;\nv Муаллифлик бадали ҳар бир саҳифа учун 10000 сўм миқдорида тўланади;\nv Маърузалар 2018 йилнинг 15 апрелигача қабул қилинади.\nЭслатма: Мақола анжуманнинг қайси йўналишга мўлжалланганлиги аниқ кўрсатилиши лозим. Тегишли талабларга жавоб бермайдиган ва кечикиб топширилган ишлар анжуман материалларига киритилмайди ва муаллифга қайтарилмайди.\nКонференция материалларини Самарқанд иқтисодиёт\nва сервис институтининг «Илмий ва илмий педагогик кадрлар\nтайёрлаш» бўлимига топширишингиз лозим.\nБоғланиш учун телефон: + (99866)-233-28-38, +(99893)-356-76-77,


Қайнотасини шилқимликда айблаган келинга қайнона, қайнота ва қўшнилар жавоб қилди - 8 Января 2018 - www.SheJoT.CoM\nГлавная » 2018 » Январь » 8 » Қайнотасини шилқимликда айблаган келинга қайнона, қайнота ва қўшнилар жавоб қилди\nТележурналистлар Нозима Воҳидова ҳамда Нилуфар Умрзоқова муаллифлигидаги "Учбурчак” ток-шоусининг 2017 йил 23 декабрь куни эфирга узатилган сонида Тошкент вилоятининг Чиноз туманида истиқомат қилувчи келинчак Мухлиса Раҳматова иштирок этиб, ўзини оқлаб беришларини сўраган эди.\nКелинчакка кўра, айни дамда унинг оиласига дарз кетган бўлиб, у бу ҳолатни қайнотасининг шилқимлиги билан боғлаган эди. Кўрсатувда иштирок этган Раҳматова "Қайнотам менга шилқимлик қилди, севаман деди, қоронғида хонамнинг ойнаси тагида мени кузатиб турарди, қачонлардир мени кийимсиз ҳолатда кўрган экан”, деган даъволарни ўртага ташлаган эди.\nАлбатта, кўрсатув ижодкорлари ўша заҳотиёқ қайнота ва Мухлиса Раҳматованинг турмуш ўртоғи билан боғланиб, улар билан телефон орқали бўлиб ўтган суҳбатни ҳам эфирга олиб чиқишган эди.\nУшбу кўрсатувга эфирга узатилгач, ижтимоий тармоқларда мунозаралар тинмади. Бундай ҳолатларни телевидениега олиб чиққани учун журналистларни қоралаганлар ҳам бўлди.\nКўрсатувнинг кеча, 6 январь куни эфирга узатилган сонида ушбу мавзу давом эттирилиб, кўрсатувда Мухлиса Раҳматованинг қайнонаси ва қайнотаси, уларнинг қўни-қўшнилари иштирок этди.\nҚайнота камерага орқа қилиб гапирар экан, аввало одамларнинг вақтини олаётгани учун узр сўради ва бу шармандали ҳолатда юзини бутун республикага кўрсатиш нияти йўқлигини айтди.\nҚайнона эса кенжа келини Мухлиса кўнглидагидек чиқмаганини айтаркан, турмуш ўртоғи ёшлик даврида ҳам ҳеч қачон оиласига ҳиёнат қилмаганини гапиради.\nМаҳалла вакиллари эса бу оиланинг намунали, жамиятга фойдаси тегадиган оила эканини алоҳида эътироф этиб, келин хаста қайнонасининг хизматини қилмаслик учун бу гапларни ўзи ўйлаб топганини айтишади.\nТошкент вилоятининг Чиноз туманидан бўлган келинчак Мухлиса Раҳматова "Ўзбекистон” телерадиоканалининг "Учбурчак” ток-шоусида қайнотаси унга хушомад қилиб, унинг қўлидан ўпмоқчи бўлгани ҳақида хабар берган эдик.


13:30 / 22.06.2020 1203 pdf Ўқиш режими + -\n«Таъвил» сўзи луғатда қайтиш маъносини англатади. Истилоҳда эса бир лафзнинг маъносини буриш ва уни зеҳнга илк келадиган маънодан бошқа маънога ёки кучли маънодан кучсиз маънога қайтаришдир. Агар ўша буриш ва қайтариш далил, исбот билан бўлса, у саҳиҳ таъвил, бўлмаса, бузуқ таъвил бўлади.\n1. Аллоҳнинг Китоби ва Унинг Расулининг суннатида баён қилинган «таъвил» тушунчасини шундай ифодалаш мумкин: Калом қайтадиган ҳақиқат таъвил дейилади. (Яъни, сўздан кўзланган ҳақиқат таъвил дейилади. Тарж.). Хабарнинг таъвили берилган хабарнинг айни ўзидир. Амрнинг таъвили буюрилган ишнинг ўзидир. Бу худди Оиша розияллоҳу анҳодан ривоят қилинган қуйидаги маънога ўхшайди: «Расулуллоҳ соллаллоҳу алайҳи васаллам рукуъларида: «Субҳанакаллоҳумма ва биҳамдика, Аллоҳумма иғфир ли», дер эдилар. Қуръонни таъвил қилар эдилар». Яъни Қуръонда қилинган амрни бажарар эдилар.\n«Улар унинг таъвилини кутмоқдалар, холос. Унинг таъвили келган кунда илгари уни унутганлар: «Роббимизнинг расуллари ҳақ ила келган эканлар...» дерлар» (Аъроф сураси, 53-оят).\nЯъни: Аллоҳнинг каломининг ҳақиқати ва тасдиғи келган кунда, деганидир.\n2. Муфассирлар каломидаги «таъвил» тушунчаси қуйидаги маъноларга далолат қилади:\nУ каломни унинг зоҳирига тўғри келадими-йўқми, тафсир қилиш ва унинг маъносини баён қилишдир. Бу маъруф истилоҳдир. Бу таъвил худди тафсирга ўхшаб тўғриси мақталади, ботили ёмонланади.\n3. Мутааххир фақиҳ ва мутакаллимлар истилоҳидаги таъвил тушунчаси шундай баён қилинади:\nЛафзни кучли эҳтимолдан кучсиз эҳтимолга ўша нарсани вожиб қилувчи далолат юзасидан буриш таъвилдир. У ҳақда баҳс-мунозара бўладигани ҳам шудир. У икки қисмдан – саҳиҳ ва фосид таъвилдан иборатдир.\nСаҳиҳ таъвил Қуръон ва Суннат таълимотлари далолат қилган маъноларга мувофиқ бўлади.\nФосид таъвил эса унга хилоф бўлади.\nМуаллифнинг «Ким (Аллоҳнинг сифатларини) инкор қилишдан ва ўхшатишдан сақланмаса, йўлдан тояди ва (Аллоҳни нолойиқ сифатлардан) поклашга эриша олмайди», дегани «Ким таъвил йўли билан ёки бошқа йўл билан Аллоҳ таолонинг сифатларини инкор қилишдан сақланмаса, шунингдек, Аллоҳнинг сифатларини Унинг махлуқлари сифатига ўхшатишдан сақланмаса, Аллоҳга махлуқотларининг сифатларидан бирини нисбат берса, ҳақдан тойган бўлади ва ҳеч қачон У Зотни поклашга эриша олмайди», деганидир. Бу мўътазилийларга ва кўриш масаласида улар билан ҳамфикр бўлганларга раддиядир. Шунингдек, Аллоҳни Унинг махлуқотларидан бирор нарсага ўхшатадиганларга ҳам раддиядир.\nАллоҳни Унинг махлуқотларига ўхшатиш куфр эканига далил:\n«У Зотга ўхшаш ҳеч нарса йўқдир», деган оятдир (Шууро сураси, 11-оят).\nШунингдек, Аллоҳ таолонинг собит сифатларини инкор қилиш ҳам куфрдир. Чунки У Зот: «У эшитувчидир, кўриб турувчидир», деган (Шууро сураси, 11-оят).\nКинна солиш ва мушкулкушод қилиш мумкинми?\n11:00 / 22.06.2020 3190\n09:33 / 22.06.2020 1156\nАллоҳнинг гўзал исмлари. АлҚуддус Қуддус сифатининг маъноси шуки, бу Зот ҳар қандай айблардан холи, нолойиқ сифатлардан муназзаҳдир. Мутлақ муқаддаслик ва мутлақ давоми...\n4612 08:13 / 20.04.2017\n2895 12:30 / 14.01.2019\n3886 08:30 / 20.04.2017\nАллоҳнинг борлигига ишонган одам У зотни яхши таниши ҳам керак. Ақоид илми истилоҳи билан айтганда маърифат ҳосил қилиши лозим. Бу маърифат эса Аллоҳ таолонинг давоми...\n55276 23:45 / 02.12.2016\n71216 11:56 / 10.10.2018


МУНИСА РИЗАЕВА БИР ЙИГИТНИНГ УЧТА ТЎЙИДА ХИЗМАТДА БЎЛГАНИ ҲАҚИДА СЎЗЛАБ БЕРДИ\nДобавлено: 10.08.2017, 10:54\nХонанда Муниса Ризаева "Сўғдиёна" газетасига интервью берди.\n—Концертга тайёргарликни бошлаб юборибсиз. Дастур қачонга режалаштириляпти?\n—Насиб қилса, октябрь ойларининг охирини мўлжал қилганмиз. Дастурни ўтказиш учун керакли ҳужжатлар тайёр бўлиши керак унга қадар. Қолаверса, реклама баннерлари учун фотосессия ўтказилгани йўқ ҳали. Ҳозирча режа шу, октябрнинг охирлари, вазиятга қараб балки концерт санаси ўзгариши мумкиндир.\n—Рости чарчаб қоляпман. Икки йил концерт бермадим, бу галгиси эса жонли ижрода бўлиб ўтади. Шунга ҳам жиддий тайёгарлик кўриляпти.\n—Икки йил концерт дастурингизни кутган мухлисларингиз учун сюрпризларингиз бордир?\n—Албатта! Энг катта совғам бу жонли ижрода куйлашим. Шоуга келсак, бунга у қадар аҳамият бермаяпман. Режамга кўра, концерт ижодий кеча тарзида бўлиб ўтади. Бир қанча хонандалар билан дуэт куйлаймиз, шогирдларнинг чиқиши ҳам бор. Яна бир сюрпризим бу турли хил йўналишда ва бир нечта тиллардаги янги қўшиқлардир.\n—Аксарият тароналарингизнинг аранжеровкасини жонли ижрода уддалаш қийин. Бу муаммо бўлмайдими концерт давомида?\n—Аранжеровкаси мураккаб бўлган қўшиқ мусиқалари тайёр кўринишда ҳавола этилади, аммо жонли овозда куйлайман. Фонограмма бўлмайди.\n—Яъники «минуси»нинг устидан куйламоқчисиз?\n—Ҳа. Созандалар бемалол чала оладиган қўшиқлар эса жонли ижрода жаранг сочади.\n—Томошабинлар қаторида кузатган сўнгги концерт дастури қайси бўлди сиз учун? Негадир, бундай тадбирларда сизни кам кўрамиз?\n—Концерт дастурларига бораман, аммо кўпга эмас. Негаки, тўй хизматларига улгуришим керак. Санъаткорлар бу ҳолатни яхши тушунишади ва ҳамиша бир–биримизни қўллаб келганмиз. Шахсий ҳаётимиз, концертлар халқ хизматидан қолиш учун баҳона бўлолмайди. Иситмам кўтарилиб, касалхонага тушиб қолсамгина хизматларни қолдиришим мумкин, бошқа вақт тобим бўлмаса ҳам қўшиқ куйлайман. Куни кеча ҳам мазам бўлмади, кўнглим беҳузур бўлиб, аранг ўзимни тутиб турдим. Аммо шунда ҳам саҳнага чиқдим. «Бошим оғрияпти, бугун тўйларни бекор қилинг» дейдиган одатим йўқ. Мухлисларим олдида масъулиятлиман негаки.\n—Мухлислар йилдан йилга ўзгаради, шунга яраша уларнинг талаби ҳам...\n—Рост айтасиз. Ижодимнинг илк паллаларида асосий мухлисларим болалар эди. Кейинчалик улар сафига ота–оналари қўшилишди. Бугун эса катта ёшли мухлисларим ҳам бор. Авваллари имкон қадар ёшларнинг эътиборини жалб қилишга ҳаракат қилардим. Изланишда бўлсангиз, ўз–ўзидан тингловчилар аудиторияси ҳам кенгайиб бораверар экан.\n—Мунис, шу кунларда «Хафа-хафа» номли қўшиғингизга ишланган клип телеэфирлардан тушмай қолди. Кўпчиликни ундаги сўзлар қизиқтирган...\n—«Ичиб олганмисиз, гапизга тушунмадим» шуни айтяпсизми?\n—Ҳа! Ижтимоий сайтларнинг бирида бир аёлнинг постини ўқиб қолдим. «Қизим Мунисанинг «Хафа-хафа» ашуласини ёдлаб олган, аммо нима деётганини ўзи тушунмайди, «Ичиб олганмисиз....» каби сўзлар боланинг фикрини бузади-ку, нега хонандаларимиз қўшиқни болалар ҳам тинглашини ҳисобга олишмайди» деган.\n—Нимаси ёмон қўшиқ сўзларининг? Умуман клип ғояси нима мақсадда яратилганидан хабари борми уларнинг? Эр–хотин бир–бири билан уришяпти, хафалашяпти ва клип охирида психологнинг хулосаси янграйди, сиз энг бахтли оиласиз деган! Бу шунчаки оилавий мавзудаги видео кетма–кетлик эмас, балки чуқур маъноси бор. Бугун ажрашишлар кўп, биласиз. Улфатлари билан маишат қилиб, уйда аёлига қўл кўтарадиган эркаклар ҳам йўқ эмас. Ота–онасининг раъйига қараб уйланиб, кўчада эса «Севганим бор» деб иккита турмуш қилиб яшаб юрганлар қанча. Баъзи йигитлар бор, рафиқасига беписанд муомала қилади, аёл ҳуддики уй хизматкори! Қизлар ҳам бор, турмушга чиқади, салгина гап–сўзга чидолмай характерини кўрсатади, бетга чопади, кейин бўлса «Яшамайман, тўйиб кетдим, ажрашаман» дейди. Менинг мақсадим эр–хотинларга уришманглар, аҳил яшанглар, эркакларимиз ичкиликбозликка берилишмасин, дея айтиш эди. «Хафа-хафа» клипининг мавзусини ажрашишларнинг олдини олиш учун ишлаб чиққанмиз. Яқинда ажрашишлар бўйича статистикани суриштирдим, бир йиллик ҳисоб-китоб саксон фоиз! Қўрқиб кетасан киши. Бир йигит бир йил ичида уч маротаба уйланди, учаласида ҳам хизматда бўлдим. Яна бир танишимнинг тўй кунигача уч марта келин алмашди. Кўряпсизми, нималар бўляпти. «Хафа-хафа» қўшиғида янграйдиган сўзлар болаларим тарбиясига ножўя таъсир кўрсатади дейишса, эшиттиришмасин қўшиқни. Телевизор кўришни тақиқлаб қўйишсин. Мана, катта опам, жиянларимга умуман телевизор кўрсатмайди. Болалар ўзлари учун келтирилган дисклардаги мультфильмларни томоша қилишади, холос. У ҳам бўлса замонавий ур-йиқит, маҳлуқлар ҳақидагилари эмас, балки болани яхшиликка ўргатувчи мультфильмлардир.\n—Клип ғояси ўзингизга тегишлими?\n—Ҳа! Дўстим Даврон Кабулов билан клип сценарийсини ёздик, сўнг суратга олинди видео кетма–кетлик. Мухлислар эътиборига ҳавола қилганимиздан кейин эса россиялик хонанда Алексей Воробьёвнинг қўшиқларидан бирига ишланган клипга ўхшаш бўлиб қолибди дейишди. Ваҳоланки, клип сюжетини «Мистер ва Миссис Смит» фильмида ҳам кўриш мумкин. Энг ёмон кўрганим, кимдандир ниманидир «ўғирлаб», ўзим учун фойдаланиш! Муниса Ризаева ҳеч қачон кўчирмакашлик қилмайди! Илҳомланишим мумкин, аммо у ўзимники бўлади, уни ўз дунёқарашим билан бойитаман. Одамларнинг гапи билан яшасангиз, нималар дейишмайди. Айниқса мен, ижодимни бошлабманки, танқид қилишади. Агар шунчалик ёмон бўлсам, мухлисларим бўлмасди-ку, тўйларга, тадбирларга таклиф қилишмасди-ку мени, деб ўйлаб қоламан баъзан. На овози, на ташқи кўриниши бор, ҳеч ким ёқтирмаса ҳам ўзича санъаткорман деб куйлаб юрганлар ҳам «Ижод қилаяпман» дейди-ку. Менинг қўшиқларимни телефонларга юклаб олишади, клипларимни томоша қилишади, тўй, тантаналарига чақиришяпти. Ўзига шукур, демак, керакман одамларга.\n—Албатта, кераксиз! Келинг мавзуни ўзгартирайлик-да, Йигитали Мамажонов билан ҳамкорлигингиз ҳақида суҳбатлашсак.\n—Йигиталини бир сўз билан таърифлашим мумкин ҳақиқий талант! Кибр йўқ унда, атрофидаги инсонларга ҳурмат билан муомалада бўлади. Ишига нисбатан ўта масъулиятли. Бунақа актёрлар саноқли бўлишади. Фарруҳ Соипов шундай эди ёшлар орасида. Алишер Узоқов, Муҳаммадисо Абдулҳаиров улар кўпроқ комедия жанрида ижод қилишади. Йигитали эса нафақат драматик актёр, балки каскадёрлик трюкларини ҳам қойилмақом бажаради. Бу инсонга ҳурматим жуда баланд. Яқинда уйланибди деб эшитдим, илоҳим бахтли бўлсин! Унинг учун жуда хурсандман.\n—Сўнгги учрашувимизда миллий қўшиқлар куйлайман, аммо Муниснинг «фишка»си бўлади, дегандингиз?..\n—Октябрь ойига режалаштирилаётган концерт дастурида миллий қўшиқлар бўлади, албатта. Ижодимда янгилик бўлиши кутилаётган таронани ҳозирлаяпман. Йиғлатадиган, кишини ўйлантирадиган ашула! «Сен йироқларда» деб номланувчи таронани ҳам ҳавола этаман. Яна «Аха-ўхў» каби «микс»ларга ҳам ўрин ажратилган.\n—Мунисанинг қўшиқларида дард сезилади, дейишади.\n—Сабаби мен уларни ўзимдан ўтказиб куйлайман. Айниқса, мунгли тароналаримнинг ҳар бири юрагимдан чиқади. Ҳақиқий санъаткор билан ижодкорнинг фарқи шунда. Ҳар ким ҳам ижодкор бўлолади, аммо санъаткор номи ҳаммага ҳам эмас. – Сўнгги қўшиқларингизда муҳаббатга талпиниш бордек...\nБахтимни топишни истайман. Оила қуриш, оналик мақомига эришиш ниятим. Барча мухлисларим кутишяпти, қачон турмушга чиқасиз дея. Вақти–соати билан бўлади!\n—Тадбиркорликда ҳам ўзингизни синаб кўрдингиз, дўконингиз бор...\n—Ишлар қандай кетаётганини сўрайман деб оғиз жуфтлаётгандим...\n—Айни кунда дўкон фаолияти тўхтатилган, чунки ателье ишлари билан шуғулланишга вақтим йўқ. Синглим Каримага топширгандим бошқарувни, аммо унинг ҳам қўли тегмади. «Муниса опа, мен шуғулланаман дўкон билан, менга беринг» дейдиган одам чиқса, бажонидил.\n—Бундан чиқди янги ҳамкорликка тайёрсиз?\n—Янги ғояларни ҳамиша қўллаб–қувватлайман, таваккал қилишдан чўчимайман сира.\n—Характерингизга кўра лидерсиз ва кўпгина қизлар сиздек бўлишни исташади. Ҳавас қилганларга айтар сўзингиз борми?\n—Билим олишсин, мутолаани канда қилишмасин ва тўхтовсиз ҳаракат! Кўпроқ ижобий ўй-хаёллар билан яшашсин, табассум қилишсин, ўзларидан кимнидир ясашга уринишмасин, инсон аслиятини йўқотмаслиги керак ҳар қандай вазиятда ҳам!\n—Саҳна учун курашиш...\n—Мен учун бу пасткашлик, очиғи. Шоу–бизнесда ўз ўрним бор, аммо саҳна учун курашмайман. Бошқалардан фарқли ўлароқ, ҳамкасбларим учун хурсанд бўлишни ҳам биламан. Яқинда Гулсанам Мамазоитованинг «Кел» номли қўшиғини эшитиб қолдим, жуда ёқди. Гулсанам мени у қадар хушламаслигини биламан, лекин санъаткор сифатида уни ҳурмат қиламан, ашуласини тинглаб «Зўр чиқибди» дедим. Ижтимоий тармоқдаги шахсий саҳифамга ҳам жойладим, янги тарона дея. Ҳақиқий портлаш қила оладиган янги хонандалар чиқармикан дея кутаман. Ваҳоланки, аксарият хонандалар буни ҳазм қила олишмайди. Қанийди иқтидорли, ғайратли ёшлар шоу–бизнесга кириб келса!\nМунис, қизиқарли суҳбат учун раҳмат!\n—Болалигингизда сизга кимдир “юлдуз” бўласан деганми?\n—Мен саккиз ойлик туғилганман. Ўшанда шифокорлар «Ҳомилангиз нобуд бўлган» дейишса ҳам онам «Нима бўлса ҳам туғаман» деган. Дунёга келганим ҳамон чинқириб йиғлаган эканман, шунда доялар «Бу қиз хонанда бўлади» дейишган экан. Лекин «юлдуз» бўласан демаган ҳеч ким. Устозларим Дони Илёсов, Маъмура Қурбоновалардан вокал бўйича таҳсил олганман, фурсатдан фойдаланиб, уларга ўз миннатдорлигимни изҳор қилиб қоламан.\n—Малика Аҳмедовада рақс бўйича таҳсил олганингиз ростми?\n—Ҳа! Машғулотлар Туркистон санъат саройида бўлиб ўтарди.\n—Мунис, айни нималарни тилаяпти ўзи учун?\n—Сиҳат–саломатлик, бахт ва узоқ умр! Бу ўзимга тилаганларим! Шунингдек, ота–онам набираларининг тўйларини кўришсин, ҳамиша соғ бўлишсин, деб ният қиламан.


Ҳақиқий маймунлар орасига маймунсимон робот киритилди\n22:56 / 12.01.2017\nМаймунсимонлар гуруҳига лангур (маймунларнинг бир тури) боласига ўхшаш робот киритилди. Маймунлар дастлаб янги "қабиладошларига" шубҳа билан муносабатда бўлишди. Айниқса роботнинг турли кўзлари уларга шубҳали кўринган, чунки улардан бирига камера ўрнатилган эди.\nБироқ лангурлар роботга тезда кўникиб, у билан бошқа қабиладошлари каби мулоқот қила бошлашган. Робот дарахт шоҳидан бехосдан тушиб кетганда, бу лангурлар учун ҳақиқий фожиа бўлди. Лангурлар ҳаракатсиз роботни ўлик деб ўйлаб, чинакамига ўкина бошлашган.


Ахборот хизматлари тезкор ва холис бўлишлари талаб этилади — Ўзбекистон Журналистлари ижодий уюшмаси Фарғона вилоят бўлими\nАхборот хизматлари тезкор ва холис бўлишлари талаб этилади\nБугун Фарғона шаҳрида Ўзбекистон Республикаси Олий Мажлисининг Қонунчилик палатаси Инновацион ривожланиш, ахборот сиёсати ва ахборот технологиялари Қўмитаси ҳамда Ўзбекистон Республикаси Президенти Администрацияси ҳузуридаги Ахборот ва оммавий коммуникациялар Агентлиги ҳамкорлигида “Давлат ҳокимияти ва бошқаруви органлари фаолияти очиқлигини таъминлаш миллий тизимининг ташкилий-ҳуқуқий асослари” мавзуcида семинар ўтказилди.\nИкки қисмдан иборат бўлган семинарнинг биринчи сессиясида вилоятдаги шаҳар-туман ҳокимликлари, бошқарма ва ташкилотларнинг Ахборот хизматлари раҳбарлари, ОАВ вакиллари ҳамда блогерлар иштирок этдилар.\nОлий Мажлис Қонунчилик палатаси депутатлари – Ш. Шарофиддинов, Ш. Тўхтабоев Ўзбекистон Республикасининг “Давлат ҳокимияти ва бошқаруви органлари фаолиятининг очиқлиги тўғрисида” ги Қонуни мазмун-моҳияти, мақсад-вазифалари, очиқликни таъминлаш миллий тизимининг ташкилий-ҳуқуқий асослари ҳақида маъруза қилдилар.\nВилоят Ахборот ва оммавий коммуникациялар бошқармаси бошлиғи У. Жабборов, вилоят ҳокимлиги Ахборот хизмати раҳбари М. Обидов давлат ҳокимияти ва бошқаруви органлари фаолиятининг очиқлигини таъминлаш борасида томонларнинг ҳуқуқ ва мажбуриятлари, Ахборот хизматларининг бугунги кундаги фаолияти ва уни янада юқори даражага кўтариш борасида амалга оширилиши лозим бўлган вазифаларга тўхталиб ўтдилар.\nСеминар давомида ахборот хизмати раҳбарларининг вазифалари ҳақида батафсил маълумот берилди. Маълумки, глобаллашув жараёнида Ахборот хизматлари тезкорлик ва холислик билан ишлашлари талаб этилади. Бунинг учун эса эскича қарашлардан воз кечиш керак бўлади. Барча замон билан ҳамнафас бўлиши, Ахборот хизматлари ҳар жабҳада фаол бўлишлари шартлиги таъкидлаб ўтилди.\nСеминарнинг иккинчи сессиясида ўзини ўзи бошқариш органлари, Ахборот-кутубхона, таълим муассасалари ҳамда нодавлат-нотижорат ташкилотлар вакиллари иштирок этдилар.\nУнда Олий Мажлис Қонунчилик палатаси депутатлари ўз маърузалари билан қатнашдилар. Шунингдек, вилоят Ахборот-кутубхона маркази раҳбари Ш. Аслонов “Давлат ҳокимияти ва бошқаруви органлари фаолиятининг очиқлиги: фуқароларнинг ахборот олиш ҳуқуқларини таъминлаш” мавзусида маъруза қилди.\nҲар иккала семинарда ҳам иштирокчилар мавзу бўйича фикр-мулоҳазаларини ҳамда Қонун юзасидан ўзларининг таклифларини билдирдилар.\nПахта далаларидан репортажлар (видео)


Светлана Ортиқова: "Қийноққа солган инсон энди 10 йилга озодликдан маҳрум қилинади" - Ўзбекистон Янгиликлари\nДомой Жамоатчилик Светлана Ортиқова: «Қийноққа солган инсон энди 10 йилга озодликдан маҳрум қилинади»\nБугун Халқаро медиа-холлда “Қонун устуворлигини, инсон ҳуқуқлари ва манфаатларини таъминлаш-мамлакат тараққиёти ва халқ фаровонлиги гаровидир” мавзусида ташкил этилган очиқ мулоқотда қийноқ масаласига ҳам тўхтаб ўтилди.\n— Нафақат Ўзбекистонни балки бутун дунёни безовта қилаётган иккита масала бу – инсонни ҳуқуқи ва қийноқ масаласи. Ер юзида инсоннинг ҳуқуқи бузилмаётган ёки қийноқ ишламаётган давлат бўлса, менга манзилини айтинг! Ўша жойга бориб тажрибани ўрганиб, Ўзбекистонга олиб келай. Афсуски, ундай мамлакат йўқ! Акс ҳолда БМТ томонидан қатор конвенция, шартнома, халқаро нуфузли ҳужжатлар қабул қилмаган бўлар эди. Беш қўл баробар эмас. Ҳозирда қийноққа солган инсон албатта 10 йилга озодликдан маҳрум қилинади. Аввал бу 8 йил эди, — деди Ўзбекистон Республикаси бош прокурори ўринбосари Светлана Ортиқова.


Сардор Раҳимхон мухлисасининг орзусини рўёбга чиқарди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Сардор Раҳимхон мухлисасининг орзусини рўёбга чиқарди\t15:38, 31 март\tЎзбекистонда хизмат кўрсатган артист Сардор Раҳимхон бугун радиостанциялар орқали ўзининг янги “Фаридам” деб номланган қўшиғини тақдим этади. Қўшиқ ва унга ишланаётган клип ҳақида батафсил маълумот олиш учун хонанда билан боғландик.\n“ ‘Фаридам’ таронаси 10 йилдан бери менга содиқ мухлис бўлиб келган, бахтсиз ҳодиса туфайли ногирон бўлиб қолган Фарида исмли қизнинг менга ёзган хатидаги илтимосига биноан ёзилган. Айниқса, ‘Мени орзуим кимдур мени ҳам севиб қолса, мени исмимни қўшиқ қилиб айтса’, деган жойи жуда тасир қилди”,—дейди хонанда. Маълумот учун, қўшиқ мусиқаси эронлик Амин Ростамига тегишли. Шеърини Зафар Қодиров ёзган. Аранжировка Аҳмад Ҳожиматовники. Қўшиқ Амин Ростамининг рухсати билан ижро этилди. Қўшиққа Дилмурод Агзамов томонидан клип суратга олинди.\nF\tГость\t17:09, 31 март Faridam\tПарвиз Фаттоев кўп сонли мухлисларнинг танқидларига дангал жавоб қайтарди


22 ноябр 2019, Тошкент вақти: 23:13\nАндижоннинг Шаҳрихон туманида яшовчи уруш фахрийлари Ўзбекистон президенти ваъда қилган Ҳаж сафарига навбатсиз ва бепул бориш имтиёзидан бенасиб қолганликларини айтишмоқда. Ўзбекистон президенти Шавкат Мирзиёев апрел ойида Иккинчи жаҳон уруши қатнашчиларининг ҳар қандай талаб ва истакларини инобатга олиш, агарда улар ҳаж сафарига бориш истагини билдирса, давлат ҳисобидан бепул бориб келишларини ваъда берганди.\n1944 йилда Ленинградни қамалдан озод этиш жангларида қатнашиб, оёғидан яраланган 94 ёшли шаҳрихонлик уруш фахрийси Йўлдош Турғунов Озодлик билан суҳбатда “Нуроний” жамғармасининг Шаҳрихон тумани бўлимидагилар “аввал Ҳажга борган экансиз”, деб уни аризасини рад қилганини айтди.\n- Президентимизнинг бизга Ҳажга бепул ва навбатсиз бориш имконини берувчи фармонидан жуда ҳурсанд бўлувдик. Ҳозир энди, бўлмайди, дейишяпти, шунга озгина ҳафа бўлдик. Мен 2007 йилда Ҳажга борганман, ўшанда ёнимда ҳамрохим бўлмагани учун ҳамма жойига боролмаганман, чала қолганди. Энди олдин боролмаган жойларга бораман десам, “аввал борган экансиз”, деб руҳсат беришмаяпти, - дейди Йўлдош ота.\nШаҳрихонлик уруш фаҳрийси Йўлдош Турғунов.\nШаҳрихон туманида яшовчи яна бир уруш фахрийси, 93 ёшли Ғуломжон Солиев ҳам президент қарорини эшитгач, Ҳажга бориш учун нафақа пулларини тўплашга тушганди.\nЛекин, Ғуломжон отанинг ҳам қувончи узоққа бормади.\nҒуломжон Солиевнинг невараси Акрамжон Озодлик билан суҳбатда “Нуроний” жамғармаси унинг бобосини аризасини ҳам рад қилганини айтди.\n- Бобомни қувончи бир олам эди. Чунки президентимиз уруш қатнашчилари бу йил Ҳажга бепул боради, унга ҳамрохлик қиладиган одам 50 фоизлик тўлов билан боради, дейилган фармонни имзолаганди-да. Шунга опоқ дадам нафақаларини йиғиб, врач кўригидан ҳам ўтди. “Нуроний”дагилар аввалига ҳарбий билети бўлмаса бормайди, дейишди. У ҳужжатини ҳам топдик. Кейин соғлиги тўғри келмайди, дейишди, доктордан справкани ҳам олдик. Энди 1998 йилда Ҳажга борганини пеш қилиб, энди боролмас экан, дейишяпти. Очиғини айтишди "Андижон бўйича 17 ветеран боряпти, қолганига пул йўқ", деб. Хуллас бобом хафа. Умрининг охирида Ҳажга боришига рухсат беришса ҳаражатини ўзимиз ҳам кўтарар эдик, бепул бўлмаса ҳам рухсат беришса бўлгани эди, - дейди шаҳрихонлик уруш қатнашчисининг невараси.\n93 ёшли Ғуломжон Солиев Ҳажга бориш учун нафақа пулларини тўплашга тушганди.\nШу йилнинг апрел ойида "Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида"ги қарор ижроси бўйича видеоселектор мажлисида Ўзбекистон президенти Шавкат Мирзиёев Иккинчи жаҳон уруши қатнашчиларининг ҳар қандай талаб ва истакларини инобатга олиш, агарда улар ҳаж сафарига бориш истагини билдирса, давлат ҳисобидан бепул бориб келишларини айтганди.\nҲажга борувчи уруш ветеранлари рўйхатини тузиш ва сафар ҳаражатларини тўлаш эса "Нуроний" жамғармаси зиммасига юкланганди.\nАввал борганлар энди бормайди\nЖамғарма мулозими Озодлик билан суҳбатда Ўзбекистонда аввал Ҳажга борган уруш ветеранлари у ерга навбатсиз ва бепул бориш имтиёзидан фойдалана олмаслигини айтди.\n- Ҳажга юбориш тартиби бу йилдан ўзгарган, аввал борганлар энди бормайди. Бу уруш фахрийларига ҳам таалуқлидир. Шаҳрихон туманида 8 нафар уруш фахрийси бор, шулардан икки нафари бу йил Ҳажга боряпти, - деди “Нуроний” жамғармасининг исми сир қолишини истаган расмийси.\nЎзбекистон Вазирлар Маҳкамаси ҳузуридаги Дин ишлари бўйича қўмитаси 2017 йилдан бошлаб Умра ва Ҳаж сафарига фақат илгари ушбу амалларни бажармаган фуқароларни юбориш тартиби жорий қилинганини билдирганди.\nЛекин, Дин ишлари бўйича қўмитанинг исми сир қолишини истаган мулозими Озодлик билан суҳбатда уруш фахрийлари истисно тариқасида аввал борган бўлса ҳам юборилиши кераклигини айтди.\n- Бу одамлар умрини сўнгги кунларини яшамоқда ва уларни истисно тариқасида Ҳажга юборавериш керак аслида. Лекин, бу масалани “Нуроний” ҳал қилади, биз эмас, - деди Дин ишлари бўйича қўмита мулозими.\n“Нуроний” жамғармаси маълумотларига кўра, Ўзбекистонда ҳозир мингдан кўпроқ уруш фахрийси қолган.\nКўпчилик уруш қатнашчиларининг ёши тўқсондан ошган. Сўнгги ўн йил ичида уларнинг сони ўн баравар камайган.\n"Президентимиз ваъда бериб қўйганлар"\nБу йил президент Шавкат Мирзиёев 9-май байрами муносабати билан имзолаган қарори асосида уруш иштирокчилари ва ногиронларига 2000000 сўм (қора бозор курсида 230 АҚШ доллари) миқдорида бир марталик пул мукофоти ва навбатсиз машина сотиб олиш ҳамда Ҳажга бепул ва навбатсиз бориш имтиёзи берилди.\nБу йил мамлакат бўйича уруш фаҳрийларидан қанча нафари Ҳажга бепул бориш имтиёзидан фойдаланиши ҳақида "Нуроний" жамғармаси маълумот бермади.\n93 ёшли Ғуломжон Солиев 1941 йилда Москва остонасидаги жангларда қатнашган.\n“Нуроний” жамғармасидан Ҳажга бепул ва навбатсиз бориш аризаларига рад жавобини олган шаҳрихонлик фахрийлар ва уларнинг қариндошлари энди шахсан президент Шавкат Мирзиёевнинг ўзига мурожаат этишмоқчи.\n- Ҳозир отахонлар билан Тошкентга йўлга чиқяпмиз. Шавкат Миромоновичнинг ўзларининг қабулига ёзилганмиз, отахонлар Президентнинг олдига киришмоқчи. Чунки Президентимиз ваъда бериб қўйганлар ва умид қиламиз ваъдасини устидан чиқадилар, - дейди шаҳрихонлик уруш қатнашчисининг невараси.


By Муҳаммад Ҳабибуллоҳ on 05/11/2016 10 АҚИДА ФАТВОЛАР\nАссалому алайкум. Ёсин сурасининг 40-оятида “Қуёш учун Ойга етишиш йўқ”, деган мазмун бор. Кундузи Қуёш билан Ой тутилади-ку, шунга иккита фикр билдириш тўғрими? Яъни, Қуёш билан Ой кундузи тутилади, ҳеч қачон кечаси куёш билан ой тутилмаган. Бошқача қилиб айтганда, Ой Қуёшни олдига келди, Қуёш Ойни олдига боргани йўқ. Оятда: “Қуёш учун Ойга етишиш йўқ”, дейилган, “Ой учун Қуёшга” дейилмаган. Иккинчиси: балким биз кўзимиз билан кўриб турган ҳодиса Қуёш билан Ой тутилиши эмас, балки асли бошка нарсадир, фан ривожланиши, яъни астрономия ривожланиши билан бу ойдинлашар. Балким бу қандайдир фазовий жисмларнинг туташишидир, Қуёш билан Ойники эмасдир. Шундай жавоб бериш тўғрими? Олдиндан жазакаллоҳу хойрон!\nЁсин сурасининг 40-оятида: “Қуёш Ойга етиб олиши ва ёхуд кеча кундуздан ўзиб кетиши мумкин эмас. Уларнинг (яъни Қуёш, Ер, Ой ва юлдузларнинг) барчаси фалакда сузиб юради” – дейилган. Бу оятда Қуёш билан Ой тутилмаслиги назарда тутилмаган. Балки ҳар иккиси ҳам доим ҳаракатда бўлишига қарамай, бир-бири билан тўқнашиб кетиши мумкин эмаслиги айтилган. Бу Аллоҳ таолонинг илми ва қудратининг қанчалар чексиз эканини янада изоҳлаб беради. Бу сайёралар қанчалар улкан бўлиши, Аллоҳ таоло коинотни яратганидан тортиб, то қиёмат кунига қадар доимий ҳаракатланиб туришига қарамай бир-бири билан тўқнашмайди. Чунки уларни ҳамма нарсага қодир ва барча нарсадан бохабар Зот бошқариб туради. Шунга кўра бу оятни Қуёш тутилиши билан тафсир қилиш дуруст эмас. Агар бу оятдан Қуёш тутилиши назарда тутилганида эди, у ҳолда саволда айтилган кўринишда тафсир қилишга уринишимиз тўғри бўларди. Шунинг учун Қуръони Карим оятларини ўзимиз билганимизча эмас, балки салафи солиҳларимиз, яъни Расулуллоҳ соллаллоҳу алайҳи ва саллам, саҳобаи киромлар ҳамда тобеинлар тафсир қилганларидек тафсир қилишимиз мақсадга мувофиқдир. Акс ҳолса, ўзимиз билиб-билмаган ҳолда Қуръон оятларини бошқа маънога буриб юборишимиз мумкин, валлоҳу аълам.\nAvvalgi maqolaРўза рукнлари: ният\nKeyingi maqola Шукр қилиш


Исломий журнал Қирғиз ёшларини радикаллашувдан узоқлаштиради\nҚирғизистоннинг илк ва ягона мусулмонлар журнали бўлмиш «Умма» экстремизм ва терроризмга қарши диний таълимни тарғиб қилмоқда.\n2017-йил, 26-май куни, Бишкек шаҳрида «Умма» исломий журнали ва мусулмон жамоаси «Рамазон: қалблар учун байрам» номли тадбирни ўтказишди. «Умма» таҳририяти Бишкек ва Ўш шаҳарларида мунтазам равишда ижтимоий, гуманитар ва хайрия тадбирларни ўтказиб келмоқда, дейди «Умма» бош муҳаррири Элиана Марям Сатарова Карвонсарой нашрига. (Аскер Султанов)\nБИШКЕК – Уч йилдан бери фаолият олиб бораётган Қирғизистоннинг ягона мусулмонлар журнали ҳукуматга, айниқса, ёшлар орасида экстремизмга қарши курашга кўмаклашиш билан банд, деди нашр бош муҳаррири Карвонсарой нашрига.\n«Умма» ҳар чоракда икки тилда – қирғиз ва рус тилларида чиқарилади, адади 3000 нусхага тенг.\nБосма нашрдан ташқари, у фикрлар, интервьюлар ва бошқа материалларни тарқатишда ўзининг веб-сайти ва ижтимоий тармоқлардаги саҳифаларидан фойдаланади.\nИслом ҳақидаги ва бошқа динлардаги ҳаракатларга оид аниқ маълумотлар, айниқса, русийзабон аудитория учун жуда муҳим, сабаби уларда бунга ўхшаш бошқа нашрлар йўқ ва улар қирғиз тилидаги маърузаларни тушунмайдилар, деди нашр бош муҳаррири Элиана Марям Сатарова.\n«Нашримиз учун журналистлар, диний арбоблар, ислом уламолари ва бошқа мутахассислар мақолалар ёзади», деди у Карвонсарой нашрига. «Журнални ҳамма ўқиши мумкин, у ёшлар учун интеллектуал платформа бўлиб, унинг ишига истеъдодли ва иқтидорли ёшлар ҳам ўз ҳиссаларини қўшишлари мумкин».\n«Биз ёшлар ва оддий қирғиз фуқаролари тушуна олиши учун мақолаларни кенг аудиторияга мослашга ҳаракат қиламиз», деди у.\nИсломни ўргатиш орқали радикаллашувга қарши кураш\n«Умма»нинг 17000 дан ортиқ онлайн обуначилари бор, дейди нашр журналистларидан бири Айкол Балотбекова. Шу билан бирга, Facebook саҳифасида чоп этилган ҳар бир мақола 2000 дан 30000 мартагача ўқилади, деди у.\n«Нашримиз кўп сонли ўқувчиларга тезлик билан ахборот етказа олишига умид қиламиз», деди у Карвонсарой нашрига. «Шу сабабли биз жамоатчиликнинг диний билимини ошириш учун ўз ресурсларимизни қўллаймиз».\nЖурнал ўз муштарийларига Исломнинг ҳуқуқий жиҳатлари ҳақида билим беради, деб қўшимча қилди у.\n«Экстремизмнинг ҳар қандай кўриниши билимнинг сустлигидан келиб чиқади», деди у. «Радикал инсон дунё ҳақида жуда тор қарашга эга, биз фақат билим бериш орқали экстремизм ва терроризмга қарши курашишимиз мумкин. Бизнинг журналист сифатидаги ролимиз имкон қадар кўпроқ ўқувчиларга Ислом ҳақида тўғри ахборот беришдан иборат.»\nНашр ўз ўқувчиларига Исломни тўғрилик ва адолат нуқтаи назаридан ёритиб беради, деди бишкеклик муштарийлардан бири Самат Боромбаев.\n«Асосий мақсад – Ислом бунёдкорлик руҳини олқишлашини ўқувчиларга етказиб бериш», деди у Карвонсарой нашрига. «Журнал Исломнинг турли мафкуралардан холи бўлган асосларига қайтишга чақиради. «Умма» экстремизм ва терроризмга қарши ахборот курашини олиб бораётганидан мамнунман.»\nАдолатсизлик, ижтимоий-иқтисодий ҳолатдан норозилик ва баъзида руҳий муаммолар радикаллашувга олиб келади, аммо асосий муаммо диний билимнинг етишмаслигидир, деди Сатарова.\n«Мустаҳкам диний асосга эга бўлмаган ёшлар турли радикал гуруҳлар учун қуролга айланади», деди у. «Тадқиқотлар шуни кўрсатадики, оиласида диний амалларни кўрмай катта бўлган ёшлар ҳам осонлик билан радикал ғоялар қурбонига айланадилар.»\nҚирғизистонлик ота-оналарнинг аксарияти фарзандларига диний таълим бериш учун етарли билимга эга эмас, «ёшлар ахборотни интернетдан олишади, шу сабабли биз халққа диний таълим беришни муҳим деб биламиз», деди Балотбекова.\n«Умма журнали ёшларни бирлаштириш ва ўз салоҳиятларини англашга қаратилган ижтимоий, гуманитар ва хайрия тадбирларини Бишкек ва Ўшда мунтазам равишда ўтказиб туради», деди Сатарова.\n«Мутахассислар, илм аҳллари ва коллеж ўқувчилари иштирокида мунозара клубларини ўтказамиз. Биз телевидениеда маънавий ва оилавий қадриятлар ҳақида ижтимоий кўрсатувларни бериб турамиз.»\nИсломнинг асл қадриятларини тарғиб қилиш\n«Умма» журнали «ёшларга таълим бериш, радикализмга қарши кураш ва диний қадриятларни ривожлантиришга муҳим ҳисса қўшмоқда», дейди Чуй вилояти милициясининг катта терговчиси Денис Пишкин Карвонсарой нашрига.\nЖурнал асосий таълим бериш вазифасини тўлиқ бажармоқда, деди бишкеклик аёллар фаоли ва «Яшасин Қирғизистон» партияси етакчиси Токтайим Уметалиева.\n«Барча ёшлар интернетга кириб илм олади», деди у Карвонсарой нашрига. «Аммо аҳолининг айрим қатламлари интернетдан фойдаланиш имкониятига эга эмас. Диний таълим бериш ва радикаллашувнинг олдини олиш каби мақсадли сиёсатни олиб борувчи «Умма»га ўхшаш журналлар ҳукумат томонидан қўллаб-қувватланиши керак.»\n«Умма» нашри «муҳим, чунки у Исломнинг асл моҳиятини етказиб беради», деди у.\n«Журнал жамиятда ихтилофларнинг юзага келишига ва экстремистик мулоҳазаларга асос бўладиган нотўғри қарашлардан жамоатчиликни узоқлаштиради» деди у.


Digital Trust | Нима учун Ўзбекистон\nИспания ва Калифорния\nҳудудлари билан қиёсланади\n2018 йил 1 июль маълумотларига кўра\n48,7 млрд. АҚШ доллари\n(2.3М – расмий маълумотлар)\nРасмий пул бирлиги\n“Сўм” – UZS\nЎзбек тили (расмий),\nЎзбекистонга инвестиция қилишнинг асосий сабаблари\nИнвестиция муҳитидаги барқарорлик\nЎзбекистонда инвесторлар даромадини репатриация қилиш масалалари тўлиқ ҳал этилган. Давлат Ўзбекистон Республикаси ҳудудида инвестиция фаолиятини олиб бораётган хорижий инвесторлар ҳуқуқини кафолатлайди ва ҳимоя қилади.\nМамлакатнинг тасдиқланган ривожланиш стратегияси\nЎзбекистон Президенти 2017-2021 йилларда мамлакатни ривожлантириш бўйича ҳаракатлар стратегиясини тасдиқлади. Мазкур стратегияга кўра, Ўзбекистон хорижий инвесторларга бизнес юритиш хавфсизлигининг кафолатларини тақдим этади.\nБой хом ашё базаси\nЎзбекистон олтин, уран, мис, кумуш, қўрғошин, рух, волфрам, ноёб металлар, табиий газ, кўмир ва бошқа фойдали қазилмалар бўйича дунёнинг етакчи мамлакатларидан биридир. Ўзбекистон кейинги узоқ йиллар учун ўзининг энергия хавфсизлигини таъминлаган.\nЎзбекистоннинг муқобил энергетикаси\nЎзбекистонда йилига 300 дан ортиқ кун қуёшли кундир. Осиё тараққиёт банки экспертларига кўра, қуёш энергияси имкониятлари 51 млрд. тонна нефт эквивалентини ташкил этади. 2025 йилга келиб қайта тикланувчи энергия манбалари улуши 12,7% дан 19%га етади.\nҚулай географик жойлашув\nЎзбекистон Евроосиё ва Марказий Осиёнинг деярли марказида жойлашган. Республика давлат чегараларининг умумий узунлиги - 6221 км. 5 давлат билан чегарадош бўлиб, улар Қозоғистон, Туркманистон, Тожикистон, Қирғизстон, Афғонистон.\nЎзбекистон Жаҳон банки гуруҳининг Инсон капиталини ривожлантириш лойиҳасини қўллаб-қувватловчи 27 давлат қаторига қўшилган. Ўзбекистон аҳолиси 32 млн.га етди. Аҳолининг тахминан 60% 35 ёшдан ёш аҳоли қисмини ташкил этади. Бу эса мамлакатнинг юқори меҳнат имкониятларидан дарак беради.\nЎзбекистон Марказий Осиёдаги энг йирик бозор:\nбарқарор ҳамда жадал ривожланмоқда\nXX - аҳоли сони\nЎзбекистон минерал ресурсларга бой ўлка, шунинг билан бирга мамлакат фаол равишда қайта тикланувчи энергия манбаларига инвестиция киритмоқда\nТурли хил минерал ресурсларнинг мавжудлиги муайян бир ресурсга тобе бўлиб қолишдан сақлайди\nЎзбекистоннинг Дунё бўйича ўрни\nЭнергия етказиб бериш соҳаси\n2017-2025 йилларда 18 янги лойиҳани ривожлантириш ва 14 амалдаги заводларни модернизация қилиш учун 2 ,65 млрд. АҚШ доллар миқдорида инвестиция киритилиши режалаштирилмоқда.\n~ 51 млрд тонна нефт эквиваленти\nШамол энергияси учун ~ 360 млрд тонна нефт эквиваленти\nЎзбекистоннинг меҳнат салоҳияти 18,5 млн киши\nИқтисодий фаол аҳоли сони - 14357,3 киши (73,5 %) Ишсизлик даражаси 5,8%\n58 ОТМ, 20 университет, 36 институт, 2 академия, ҳудудларда 14 та бўлимлар.\nАҳолининг умумий саводхонлиги 97%.\nИшчи кучи млн. киши\nСаводхонлик даражаси фоизларда\nЎртача даромадли давлатлар\nДунё бўйича ўртача


Тожикистонда собиқ генерал яқинлари БМТга шикоят йўллашди\nҒаффор Мирзоев бир умрлик қамоққа ҳукм қилинган эди.\nТожикистон ҳукуматининг собиқ амалдорларидан бири, айни пайтда республика қамоқхоналарининг бирида жазо муддатини ўтаётган собиқ генерал Ғаффор Мирзоевнинг оқловчилари ва яқинлари БМТнинг Женевадаги инсон ҳуқуқларини ҳимоялаш қўмитасига шикоят йўллади.\nОйша Мирзоева бир умрлик қамоқ жазосини олган акаси Ғаффор Мирзоевнинг иши қайта кўриб чиқилишини сўраб, бир неча марта Тожикистон ҳукумати ва тегишли идораларга қилган мурожаатлари кутилган натижа бермагач, БМТнинг Женевадаги инсон ҳуқуқларини ҳимоялаш қўмитасига шикоят билан чиқишга мажбур бўлганларини билдирди.\nҒаффор Мирзоевнинг оқловчиларидан бири Бузургмеҳр Ёров собиқ генералга ўқилган суд ҳукми адолатсиз эканини таъкидлар экан, унинг иши юзасидан Женевага мурожат жорий қонунлари доирасида амалга оширилганини билдирди.\n- Тожикистон қонунчилигида ҳукмдан норози шахс республика ҳуқуқ идораларининг барча зиналаридан ўтгач, тағин ҳам суд ҳукмидан қониқмаса, БМТнинг инсон ҳуқуқларини ҳимоялаш қўмитасига бевосита мурожаат қилиш имкониятига эга. Биз ана шу қонун белгилаб берган процедурага амал қилган ҳолда БМТга шикоят ёздик, - деди собиқ генерал Мирзоевнинг оқловчиси Ёров.\nЁров жаноблари БМТдан шикоят аризаси қабул қилингани ҳақида маълумотнома келганини ҳам билдирди.\nБироқ маълумотномада ёзилишича, мазкур қўмитада атиги 18 ходим фаолият қилаётгани ва шу мазмундаги шикоятлар анчагина бўлгани сабабли Ғаффор Мирзоев иши билан боғлиқ шикоят келгуси 2 ёки 3 йил ичида кўриб чиқилади.\nТожикистон ҳуқуқ идораларидаги ўз номини айтмаган масъул шахслардан бири ўзаро суҳбат чоғида БМТнинг инсон ҳуқуқларини ҳимоялаш қўмитаси биронта шикоят юзасидан Тожикистонга ҳукуматига босим ёки таъсир ўтказиш ҳуқуқига эга эмаслигини, шикоятлар юзасидан фақат таклиф ва тавсиялар билан чекланиши мумкинлигини билдирди.\nАснода Тожикистон Омбудсмени муовини Зулфиқор Замонов Тожикистонда БМТнинг инсон ҳуқуқларини ҳимоялаш қўмитаси тавсияларини бажариш механизми ҳозиргача жорий қилинмаганини маълум қилди.\nЗамоновнинг айтишича, инсон ҳуқуқларини ҳимоялаш халқаро ташкилоти масъуллари Тожикистон Олий судига мурожат қилиб, Мирзоев иши қайтадан шаффоф ва жорий қонунлар талаби доирасида кўриб чиқилишини таклиф қилиши мумкин.\nБироқ Тожикистон Олий суди масъуллари эса Ғаффор Мирзоев ишини қайта кўриб чиқиш учун илгари сурилаётган далиллар кифоя эмаслигини даъво қилишмоқда.\nТожикистонда конституциявий тузум барпо қилишда хизмати сингани айтилаётган собиқ генерал Ғаффор Мирзоев 2006 йил Тожикистон Олий суди ҳукми билан бир умрлик қамоқ жазоси олган эди.\nУнга наркотиклар ва қурол-аслаҳа ноқонуний савдоси, давлат чегараларини ноқонуний кесиб ўтганлик, қотиллик каби қатор айбловлар қўйилган эди.\nАйни пайтда тожикистонлик бир гуруҳ мустақил кузатувчилар собиқ генерал Ғаффор Мирзоевнинг қамалиши сиёсий мотивга эгалигини ва унинг ўзи эса республика қамоқхоналаридаги сиёсий маҳбуслардан бири эканини урғуламоқдалар.\nШу ўринда айтиб ўтсак, ўтган йил сўнгида WikiLeaks сайтида АҚШнинг Тожикистондаги собиқ элчиси Ричард Ҳугланднинг собиқ генерал Ғаффор Мирзоев ҳақидаги махфий номаси ҳам ошкор қилинган эди.\nСобиқ элчи ўз махфий хатида “Америка Қўшма Штатлари Президент Раҳмондан Наркотикларни назорат қилиш агентлиги раиси Ғаффор Мирзоевни ишдан бўшатишни сўради ва у бу таклифни бажарди”, дея ёзади.\n“Зеро,- дейилади, мазкур номада, - Ғаффор Мирзоев Имомали Раҳмон ҳукуматининг парчаланиб кетишига хавф туғдираётган эди”.\nШунингдек, АҚШ расмийси Ричард Ҳугланднинг WikiLeaks сайтида эълон қилинган макбутининг бошқа бир қисмида “Имомали Раҳмон Москва Ғаффор Мирзоев ёрдамида ўз чегара қўшинларини бу мамлакатда давлат тўнтариш уюштиршга ҳозирлаётганидан огоҳлантирди”, дея ёзилган.\nҲугланд жанобларидаги маълумотларга кўра, “Раҳмон жанобларининг билдиришича, Россия томонида ўз чегара қўшинларини Тожикистон ҳудудидан олиб чиқиш истаги бўлмаганини ва Ғаффор Мирзоев бир умрлик қамоқ жазосига ҳукм қилингач, Владимир Путин ноилож давлат тўнтариш режасидан қайтиб, рус чегарачиларини Тожикистон жанубидан олиб чиқишга розилик берган ” .\nБироқ ўтган йил декабр ойи ўрталарида расмий Душанбе WikiLeaks сайтида Тожикистонга борасида эълон қилинган махфий ёзишмаларни “асоссиз” ва “беъмани” дея баҳолаган эди.\nТожик расмийларининг иддаосига кўра, “Америка томонининг махфий дипломатик ёзишмаларини қандайдир кучлар тўқиб чиқарган”.


Тошкент шаҳрининг 11 та чиқиш постларида профилактик тадбирлар ўтказилмоқда: Давлат солиқ қўмитаси изоҳ берди\nМаълум бўлишича, ушбу тадбирларда давлат солиқ хизмати органлари ходимларининг навбатчилиги ташкил этилиб, уларга 43 нафар малакали ходимлар жалб қилинган.\nқадар соат 01:00дан 12:00гача республика бўйлаб режага мувофиқ профилактика ишлари олиб борилади. Бу ҳақда «Xabar.uz»га «UZDIGITAL TV» ... Бу ҳақда «Xabar.uz»га «UZDIGITAL TV» компаниясидан хабар беришди. профилактика муносабати билан телеканалларда намойиш вақтинчалик тўхтатилади. Республика ...\n14 мартдаги қарори билан ҳафтанинг пайшанба куни «Ҳуқуқбузарликлар профилактикаси куни» этиб белгиланди. Қарорга мувофиқ ички ишлар органлари ... ҳамда бошқа давлат идоралари ва ташкилотларида ҳуқуқбузарликлар профилактикаси бўйича фуқароларнинг сайёр қабуллари, суд муҳокамалари бўйича ...\nпрофилактика инспектори фуқаро аризасини кўриб чиқмаса, жазоланадими?\nуч-тўрт нафар қўшни чиққандик. Бу ҳолат жанжалга айланиб кетди. профилактика инспекторига хабар бердик. Бироқ у ҳалигача мурожаатимизни ... хабар бердик. Бироқ у ҳалигача мурожаатимизни ҳал қилмаяпти. профилактика инспектори аризани кўриб чиқмасдан қолдириши мумкинми? Бунинг ...\nЖорий йилда жазодан қочиб юрган мингдан ортиқ шахс қўлга олинди\nРеспубликаси ИИВ Ҳуқуқбузарликлар профилактикаси Бош бошқармаси томонидан «Ҳуқуқбузарликлар профилактикаси куни» тадбири давомида жиноятларнинг салмоғи ўтган йилнинг шу даврига ...


Ижтимоий тармоқларда тарқалган қўрқинчли селфи\nТвиттер фойдаланувчиларини 27 март куни тармоқда пайдо бўлган қўрқинчли селфи ҳайратга солди.\nСуратда ёш жуфтлик кўзгули ойна қаршисида суратга тушган. Шуниси қизиқки, ойнада қизнинг акси кўринмоқда, аммо унга қиз тескари бўлиб турибди. Уч кун ичида сурат 16,5 минг ретвитларни йиғди.\n9gag.com сайтида илк бор пайдо бўлган суратнинг ҳақиқий эканлиги кўплаб музокараларга сабаб бўлди. Фикрлар иккига ажралди: кўплаб инсонлар сурат фотошоп томонидан ўзгартирилган, деб ҳисобласа, қолганлар уни сир-синоат билан боғлашмоқда.\nКўпгина фойдаланувчиларни бу сурат жуда ҳам қўрқитди. @JunkieCentric номли фойдаланувчи сайтда шу суратни кўриб ухлай олмаганлиги ҳақида ёзув қолдирди. Бошқа бир изоҳчи эса суратдаги қизни «Гарри Поттер. Ҳикматлар тоши» фильмидаги Волан-де-Морт билан ўхшашлик тарафлари бор деб айтди.\nСезгир фойдаланувчилар бу сурат 2015 йилда ижтимоий тармоқларда тарқаганлигини, лекин бугунгидек машҳур бўлмаганлигини пайқашди.


Қашқадарёда 10 миллион тоннали нефт кони топилди - видео\n09:32 30.10.2019 (Янгиланган 09:38 30.10.2019)\nЎзбекистон жанубида заҳиралар умумий миқдори 10 миллион тонна нефт ва 7 миллиард метр куб газга тенг бўлган янги кон топилди.\nТОШКЕНТ, 30 окт - Sputnik. Ўзбекистон жанубида янги 10 миллион тонна заҳирага эга бўлган нефт-газ конденсат кони очилди, деб хабар қилмоқда РИА Новости.\nЭшонқудуқ конлар тузилмасининг 3-сонли қудуғида саноат миқдорида углеводородлар оқими олинди. Дастлабки баҳолшга мувофиқ ушбу конда углеводородлар умумий заҳиралари миқдори 10 миллион тонна нефт ва 7 миллиард метр куб газга тенг, - дейилган компания хабарида.\nЭслатиб ўтамиз, бироз олдин Epsilon компанияси Ўзбекнефтгаз билан ҳамкорликда ер қатламларини ёриш технологияси орқали олдин консервация қилинган конларда нефт қазиб олишни режалаштираётгани ҳақида хабар берган эдик.


Тошкент аэропортига UzAirways авиакомпаниясининг биринчи A321LR самолёти қўнди - Anhor\nAnhor Все посты Тошкент аэропортига UzAirways авиакомпаниясининг биринчи A321LR самолёти қўнди\nТошкент аэропортига UzAirways авиакомпаниясининг биринчи A321LR самолёти қўнди\n14 февраль куни Тошкент халқаро аэропорти “ Uzbekistan Airways” авиакомпаниясининг илк миллий Airbus A321neo LR самолётини қабул қилди. Анъанага кўра, самолёт тантанали равишда сувли арка билан кутиб олинди. Бу ҳақда Uzbekistan Airports компанияси хабар беради.\nМиллий авиакомпания маълумотларига кўра, янги А321 LR самолёти, Airbus йиғиш заводларидан бири жойлашган Гамбургдан, (Германия) тўғридан-тўғри 5 соат 30 дақиқа давом этган парвозини амалга оширган. Уни “ Uzbekistan Airways” авиакомпанияси экипажи — Дилявер Карабаш ва Шоҳрух Раҳимов бошқарган.\nСамолёт 188 йўловчига мўлжалланган (бизнес-классда — 16 ўрин, эконом-классда -172 ўрин) . Самолётни минтақавий ва узоқ масофали йўналишларда эксплуатация қилиш режалаштирилган. Йил охиригача UzAirways ушбу русумдаги яна тўртта самолётни олиши кўзда тутилган.\nAirbus А321 neo LR — бу янги авлод двигателлари ва каттароқ шарклетлар билан жиҳозланган Airbus А321 йўловчи лайнерининг замонавийлаштирилган версияси. Бундан ташқари, ҳаво кемасининг парвоз масофаси узунлигини ошириш имконига эга.\nТошкентдаги Космонавтлар боғи ободонлаштирилади


«Бавария» «МЮ» 80 млн еврога олмоқчи бўлган футболчини 45 млн евро эвазига трансфер қилди\n15:40 / 10.05.2016\n«Бенфика» жамоаси футболчиси Ренату Саншеш кейинги мавсумни «МЮ»да эмас «Бавария»да давом эттиради.\nМюнхенликлар клуби 18 ёшли хавбек билан 2021 йилгача шартнома тузган.\n«Бавария» Ренату Саншеш билан олдиндан қизиқиб келган ва у учун рақботдан устун келган.\nРенату – тезкорлиги, техник маҳоратлари ва тўп учун курашларда жанговарлиги билан жамоамизни кучайтира олишига ишонч билдираман», – дея бу трансферга муносабатини билдирган «Бавария» бошқарув кенгаши раиси Карл-Хайнц Румменигге.\n«Бавария» жамоаси сайтида ушбу маҳоратли футболчи учун 35 миллион евро тўлангани тасдиқланган. «Бенфика» сайтидаги хабарда эса бу миқдор бонуслар ҳисобига 45 миллионни ташкил этиши айтилган.\nБундан олдинроқ, ушбу истеъдодли футболчи учун «МЮ» жамоасидан бир неча марта таклиф берилгани, инглизлар жамоаси бу трансфер учун бонуслар билан ҳисоблаганда жами 80 млн евро сарфлашга тайёрлиги ҳақида хабарлар берилганди.\n«Бенфика» 18 ёшли футболчисини «Манчестер Юнайтед»га қарийб 60 млн евро эвазига сотишга рози бўлди\n«МЮ» португалиялик 18 ёшли футболчи учун 80 млн евро таклиф қилди\n«Бавария» Ренату Саншеш\nЕвро-2016 финалидаги ғалаба голи муаллифи Россияда тўп суради\nВидео: Ренато Саншеш пулларини мақтангани учун мухлислардан узр сўради\nНойер «Сантьяго Бернабеу»ни қўлтиқтаёқда тарк этди. У мавсумни якунлай олмаслиги мумкин\nКан «Бавария» мураббийлари ва футболчиларини ўйин ғояси етишмовчилиги ҳақида ўйлаб кўришга чорлади


«Оқ соқолли устоз». Бўз туманида бокс тўгараги очиб, болаларни шуғуллантираётган 70 ёшли отахон ҳақида\n18:10 / 30.05.2019\nБаъзида кўриб турган нарсага қараб ўзингиз ишонмайсиз. Тасаввур қилинг, 70 ёшга кирган ота. Бу ёшда одам ўз қаддини тик туриб юриши, югуриши, фаол ҳаракат қилиши ноодатий ҳол.\nАндижон вилояти, Бўз тумани, «Ғолиб» қишлоғида яшовчи Шермуҳаммад ота қилаётган ишлар билан танишиб, ҳайратдан ёқа ушладик.\nКўксидаги оппоқ соқоли ярашиб турган 70 ёшли фахрий - Эшматов домлани ўз қишлоғидаги 6-сонли умумтаълим мактаби спорт майдончасида маҳалла болалари билан машғулот ўтаётганида учратдик. У 25-30 чоғли ўқувчи билан зарбалар устида ишлаётган экан.\nДарсга халақит бермай 20 дақиқа майдон четида жараённи кузатиб турдик. Отанинг ёш йигитлардек чаққон ҳаракат қилиши, шижоати таҳсинга, ҳайратга лойиқ.\n«50 йил мактабда адабиёт ўқитувчиси бўлиб ишладим. Ҳозир ёшим 70да. Нафақага чиққанман. Спортга ёшлигимдан меҳр қўйганим учун ундан узоқлаша олмадим. Эътибор берсам маҳалла болаларида спортга боксга қизиқиш катта. Ўзим бокс билан узоқ йиллар давомида шуғулланганим учун, кўчада болаларни тўплаб, очиқ ҳавода машғулот ўта бошладим. Аввалига ўғлимнинг чекида (Андижонда уй қуриш учун берилган ер майдони «чек» дейилади) шуғулландик. Аста-секин болалар сони кўпайиб кетди. Чекка сиғмай қолдик. Мана 6-сонли умумтаълим мактаби шароит қилиб берган. Мактабда болаларга бокс сирларини ўргатяпман. Болаларнинг спортга қизиқишини эса ўзингиз кўриб турибсиз. Жуда катта интилиш бор уларда. Натижаларимиз ҳам ёмон эмас, шогирдларим вилоят биринчиликларида ғолиб бўлишяпти. Тўгарагимизга қизларимиз ҳам келиб шуғулланади. Улар орасида ҳам вилоят чемпионати совриндорлари бор.\nБаландпарвоз гаплардан йироқман. Лекин мен болаларга уришишни эмас, балки ўз танаси ва руҳияти тарбия топиши кераклигини уқтираман. Кўча-кўйда бекор вақт ўтказганидан спорт, илм билан шуғулланган яхши», дейди ота.\nОтанинг чаққон ҳаракатланиши, энергияси 40-45 ёшли кишиларни эслатади. Ўқувчилари унинг айтганларини сўзсиз бажараётгани унинг болалар ўртасида ҳурмати жуда баланд эканлигидан далолат.\nМактаб директори Маҳлиёхон Бегназарова ота ва унинг тўгараги ҳақида сўзлаб берди.\n«Ҳар куни ишдан қайтаётганимда отанинг болалар билан югуриб, шуғулланаётганини кўриб, кузатиб юрдим. Кейин орқаларидан борсам, устозимиз ўз ўғлининг чекида ҳар хил ёғочлардан ринг ясаб, тепасини салафан билан ёпиб, қўлбола машғулот зали пайдо қилибди. Домла бизга адабиётдан дарс берганлар. Болалар билан астойдил машғулот ўтаётган домла билан узоқ суҳбатлашиб ўтириб, отага, «Мактабимизга келиб, менинг ўқувчиларимни ҳам ўз шогирдларингизга қўшиб шуғуллантиринг», деб илтимос қилдим. Домла рози бўлди. Ҳозир мана шароитларни ўзимиз қиляпмиз. Ринг келтирдик. Оппоқ соқолли, нуроний домла-мураббий билан мактабимизга ўзгача файз кирди», дейди у.\nТурли вазирликлар, жамоат ташкилотлари, «Ёшларнинг вақтини мазмунли ўтказиш, уларни ватанга садоқат руҳида тарбиялаш мақсадида», деган шиорлар билан кўплаб лойиҳалар ташкил қилишади. Ёшлар ўша тадбирларда номига қатнашишади.\nБўзда эса бошқача... Оқсоқол мураббий ва унинг шогирдлари ана шундай қарорларни чин дилдан ўз хоҳиши билан ташкил қилишган. Мақсадлари ҳам аниқ, соғлом ва ақлли бўлиш.\nЎтган ҳафта, айнан мана шу 6-мактабда Олимпия чемпиони Муҳаммадқодир Абдуллаевнинг бокс мактаби иш бошлади.\nЭнди 30-35 ёшга кириб, «Спорт билан шуғуллангани вақт йўқ. Семириб кетяпман. У ерим оғрийди, бу ерим носоғ», дейдиган ёшлар андижонлик Шермуҳаммад отани кўриб ўрнак олсинлар. 70 ёшга кирган ота, баъзи қорин солган йигитлардан бақувват ва эпчил.\nКиночилар, адиблар «Бугуннинг қаҳрамони» прототипини топиш қийин», дейишади. Бўзга келинг. Бугуннинг асл қаҳрамони ҳам мана шу – Шермуҳаммад ота бўлса керак.\nФьюри Уайлдернинг камарини тортиб олди\n11:57 / 15.02.2020\nБектемир Мелиқўзиев навбатдаги рақибини нокаутга учратди


Парижда 8 йилдан кейин Теҳрон билан авиаалоқа тикланди\n22:27 / 17.04.2016\nФранциянинг Air France авиакомпанияси 2008 йилда Эронга нисбатан халқаро санкциялар сабабли узилиб қолган Париж ва Теҳрон ўртасидаги тўғридан-тўғри авиаалоқани тиклади. Париждан Теҳронга биринчи самолёт Руасси-Шарль де Голль аэропортидан жадвал бўйича 12:20 да учиб кетди, деб хабар берилди аэропортнинг электрон таблосида.\nСамолётнинг жўнатилишидан авввал аэропортнинг иккинчи терминалидаги парвозлар залида тантанали маросим бўлиб ўтди. Самолётга кўтарилишдан аввалги рамзий қизил тасмани авиакомпаниянинг бош директори Фредерик Гаже ва Франциянинг транспорт ишлари бўйича давлат котиби Ален Видалис кесдилар.\n"Air France’нинг Теҳронга авиалинияси Эрон билан иқтисодий ва маданий алоқаларни мустаҳкамлашга умид ҳисобланади", деб айтди Видалис самолёт бортига кўтарилишдан аввал. Видалис француз делегацияси таркибида бир қатор йирик француз компаниялари вакиллари билан бирга Теҳронда 18 апрелда Эрон раҳбарияти вакиллари билан бир қатор учрашувлар ўтказади ва Air France’нинг Теҳрондаги ваколатхонаси очилишида иштирок этади.\nЖадвалга кўра, 17 апрелдаги AF738 рейси Теҳронга маҳаллий вақт билан 20:20 да етиб келиши керак эди. Air France ҳафтасига Париж-Теҳрон йўналиши бўйича 3 та рейс амалга оширмоқчи.


TIB.UZ / Ёшариш истагида - TIB.UZ\nTIB.UZ Кун мавзуси Ёшариш истагида\nЖуда қадим замонлардан одамлар ёшлигини сақлаб қолиш учун ҳаракат қилганлар ёки қарилик даври аломатларидан ўзларини асраганлар. Айнан ўз гўзаллиги ва ёшлигини асраб қолиш мақсадида малика Клеопатра сут тўла ваннада чўмилган, олийнасаб хитой хонимлари эса одамгиёҳ (женьшен)дан тайёрланган турли хил дамлама ва таомлар билан овқатланганлар.\nРим оқсуяклари ва уларнинг юқори табақали хонимлари ёш ҳайвонлар қони билан тўлатилган ваннада чўмилганлар. Гоҳида эса ёш ҳайвонлар қони ўрнини ёш ўғил-қизлар қони ташкил этган.\nБундан анча йиллар олдин эса ёшариш ва ёшликни сақлаб қолиш учун йогурт истеъмол қилиш урфга кирган эди. Маълум бўлишича, унинг таркибидаги моддалар ёшариш эҳтиёжи учун жуда маъқул келаркан.\nТибетликлар ёшликни сақлаб қолишнинг турли усулларини кашф этганлар. Шарқ эса бу борада бутун дунёни ўзига қаратди. Сўз жисмоний фаоллик ҳақида кетяпти. Бу жисмоний ҳаракатни улар йог деб атадилар. Аммо йог машқлари узоқ ва тинимсиз ҳаракат талаб қилгани учун кўпчилик бунга таҳсин айтишдан бошқа чора топа олмади.\nКимлардир ўз ички аъзоларини узоқ умр кўриш мақсадида янги, ёш аъзоларга жарроҳлик усулида жуда катта маблағ эвазига қўлга киритмоқдалар.\nНа чора?! Ҳар доим ёшлик ва гўзаллик, узоқ умр кўриш ҳамманинг орзуси бўлган. Хулоса ўрнида шуни таъкидлаб ўтиш керакки, ёшликни сақлаб қолишнинг мукаммал усули ҳанузгача топилгани йўқ. Айтиш мумкинки, бу ҳар кимнинг ўзига, ўз қалбига боғлиқ.


Ўзбекистон 15:34 / 18.05.2020 76846\nТошкентда коронавирус ташхиси қўйилган беморлардан бири юрак қон-томир ва ўткир нафас етишмовчилигидан вафот этди.\n«Самарқандлик фуқаро И. (эркак) шу йилнинг 14 май куни оғир аҳволда Республика шошилинч тиббий ёрдам илмий марказига ётқизилади. Ўтказилган диагностик таҳлиллардан сўнг беморда Covid-19 инфекцияси ҳам аниқланган.\nКлиникада беморга мутахассислар томонидан белгиланган стандартлар асосида реанимацион ёрдам кўрсатилган. Вазирликнинг турли йўналишлари бўйича бош мутахассислари ва Республика шошилинч тиббий ёрдам илмий маркази мутахассислари томонидан телемедицина орқали консилиумлар ҳам ўтказилиб, доимий назорат таъминланган.\nБироқ кўрсатилган реанимацион муолажаларга қарамасдан, бемор юрак қон-томир ва ўткир нафас етишмовчилигидан вафот этган», дейилади Соғлиқни сақлаш вазирлиги Жамоатчилик билан алоқалар бўлими хабарида.\nБу Ўзбекистонда коронавирусга чалинган беморнинг вафот этиши билан боғлиқ ўн учинчи ҳолатдир. Бунгача Наманганда 4, Тошкентда 5, Фарғона, Самарқанд ва Сурхондарёда биттадан ўлим қайд этилганди.\n11:00 / 22.05.2020 73282


АҚШ сиёсати туфайли ЖСТ ўз қудрати ва аҳамиятини йўқотмоқда - Мигранян\n20:17 21 Январ 2021\n14:51 19.11.2019 Ҳавола олиш\nМДҲ давлатлар институти иқтисодиёт бўлими раҳбари Аза Мигранян таъкидлашича, сўнгги ўн йилликда ЖСТ роли ва аҳамияти яхши томонга ўзгармади.\nBloomberg агентлиги хабар қилишича, кейинги йилда АҚШ Жаҳон савдо ташкилотига аъзолик тўловларни бутунлай тўхтатиши мумкин.\nАмерикаликлар ЖСТ ташкилотига бошқа мамлакатларга қараганда камроқ маблағ киритади. Аммо, агар АҚШ ташкилотни бир томонлама равишда тарк этса, бу унинг ишига таҳдид солиши мумкин.\nМиграняннинг сўзларига кўра, ЖСТ аъзолик – маълум бозоларга ўзига хос кириш лицензияси ҳисобланади.\n“Асосан бу ривожланган мамлакатлар бозорлари. У ерда жуда шиддатли рақобат бор. Яъни, бу қўшимча сертификатлашни талаб қиладиган маҳсулотлар учун умумий лицензия дегани”, - деди Мигранян Sputnik радио эфирида.\nИқтисодчининг фикрига кўра, ЖСТга аъзо бўлиш Европа Иттифоқига аъзо бўлмаган ва Европа стандартларига жавоб бермайдиган давлатлар учун ўзига хос компенсацияга айланди. Аммо энди бир қатор нозик фарқлар пайдо бўлди, чунки сўнгги 20 йил ичида ЖСТнинг аҳамияти ўзгарди.\nАгар 2000-йилларнинг бошларида Жаҳон савдо ташкилоти низоларни ҳал қилишда салмоқли иш тутган бўлса, бугунги кунда ушбу функцияни Вашингтон тўсиб қўйган. Бошқа бозорларга кириш бошқа интеграция лойиҳаларининг қўшимча талабларига мувофиқликни ҳам англатади.\nҲозирги кунда Ўзбекистон Жаҳон савдо ташкилотига аъзо бўлишда фаол иш олиб бормоқда ва ҳатто ташкилий ва тайёргарлик жараёнлари учун Европа иттифоқидан маблағ олди.


Цукербергнинг Meta компанияси Giphy’ни сотиб олгани учун жаримага тортилди – Kommers.uz\nБизнес\t18:00 | 6.2.22\nЦукербергнинг Meta компанияси Giphy’ни сотиб олгани учун жаримага тортилди\nКомпания жаримани тўлашга тайёр.\nБуюк Британиянинг рақобат ва бозорлар бошқармаси (CMA) Meta Platforms Inc. компаниясини GIF хабарлар алмашиш платформаси Giphy’ни харид қилгани сабаб 1,5 миллион фунт стерлинг (2 миллион доллар) миқдорида жаримага тортди. Бу ҳақда Интерфакс хабар берди.\nОАВ хабарларига кўра, 2021 йил охирида CMA Meta компанияси 2020 йил май ойида 400 миллион долларга харид қилган Giphy платформасини сотиши керак деган қарорга келганди. Агентлик экспертлари Meta ва Giphy ўртасидаги келишувни ўрганиб чиқиб, шартнома ижтимоий тармоқлар ўртасидаги рақобатнинг заифлашишига олиб келади деган хулоса берган.\nШунингдек, келишув оқибатида Giphy рақамли реклама бозорида потенциал рақобатчи бўлишни тўхтатгани қўшимча қилинган.\nХабарга кўра, 4 февраль куни CMA Meta регуляторнинг талабларига тўғри риоя қилмагани, хусусан, компаниялар рақобатда давом этаётгани ва операцияларни бирлаштирмаганлигини тасдиқловчи ҳужжатларни тақдим этмагани ҳақида хабар берган.\nЎз навбатида, Meta агентликнинг Giphy’ни сотиш ҳақидаги буйруғи устидан судга апелляция берган, бироқ жаримани тўлашга рози бўлган.\n«Биз жаримани тўламоқчимиз, аммо биз CMA АҚШ қонунлари билан ҳимояланган америкалик фуқароларимизнинг ҳуқуқларига таъсир қилувчи қарорлар қабул қилишини муаммо деб биламиз», — дейди компания вакили.\nМаълумот учун, ўтган сессия якунида компания акциялари тўртинчи чоракдаги заиф ҳисобот туфайли 26 фоизга тушиб кетди, бу 232,02 миллиард долларга тенгдир.\nАввалроқ Snap ва Meta раҳбарлари келажак ижтимоий тармоқлари TikTok каби бўлишини айтгани хабар қилинганди.


864 Ўқиш режими + -\n«Набий соллаллоҳу алайҳи васаллам: «Албатта, Аллоҳ рашк қиладир. Мўмин ҳам рашк қилади. Аллоҳнинг рашки мўминнинг Аллоҳ ҳаром қилган нарсасини қилмоғидан келадир», дедилар».\nТермизий ва Бухорий ривоят қилишган.\nШарҳ: Рашк аслида шерикчилик мумкин бўлмаган нарсага шерикчилик қилиш оқибатида ҳақ эгасининг ғазаби қўзишини англатади. Кўпроқ эру хотиннинг бир-бирини бошқалардан қизғанишига рашк, деб одатланилган.\nУшбу ҳадиси шарифда Пайғамбаримиз соллаллоҳу алайҳи васаллам рашк Аллоҳ таолога ҳам хос нарса эканини айтиш билан бирга, мўмин кишида рашк бўлиши зарурлигини таъкидламоқдалар. Аллоҳнинг рашки Ўзи қилмасликни амр этган ҳаром ишлар мўмин киши томонидан қилиниши туфайли келиши ҳам баён қилинмоқда. Яъни Аллоҳ учун тарк қилиниши лозим бўлган ишнинг қилиниши Аллоҳнинг амрини эмас, бошқанинг амрини тутилиши Аллоҳнинг рашкини, яъни ғазабини келтириши турган гаплиги айтилмоқда. Ожиз инсон ўзига тобе одам бошқанинг айтганини қилса, қанчалар аччиғи чиқади, аммо ҳамма нарсага қодир Аллоҳнинг айтганини қилмай, бошқанинг айтганини қилишни ўзига эп кўради.\nНикоҳ китоби мавзусига қайтадиган бўлсак, Аллоҳ таоло рашк қиладиган бўлганидан кейин мўмин киши ҳам рашк қилмоғи лозим. Мўътадил, васваса даражасига ўтмаган рашк яхши сифатдир.\n«Набий соллаллоҳу алайҳи васаллам: «Аллоҳ бандасининг ёки чўрисининг зино қилишини кўргандаги рашкидек рашкни ҳеч ким қила олмайди. Эй Муҳаммад уммати, агар мен билган нарсани билганингизда, албатта, оз кулиб, кўп йиғлаган бўлур эдингиз», дедилар».\nШарҳ: Аллоҳнинг эркак бўлсин, аёл бўлсин бандадан энг қаттиқ ғазабланадиган ҳолларидан бири-банданинг зино қилиш пайти экан. Албатта, бу улкан жиноят, катта хиёнат фақат бандага нисбатан эмас, балки Аллоҳга нисбатан ҳам қилинган жиноят ва хиёнат ҳисобланишидандир. Аллоҳнинг рашк қилиши ана ўша маънони билдиради. Кишилар зинокор зино қилганида ўз жуфти ҳалолига ёки яқин кишисига хиёнат қилади, ана ўшалар рашк қилиши, ғазабланиши, чора кўриши керак, деб ўйлайдилар. Аллоҳнинг рашк қилиб, ғазабланишини билмайдилар.\nУмуман олганда ҳам, одамлар кўп нарсаларни билмайдилар, агар билганларида, Пайғамбаримиз соллаллоҳу алайҳи васаллам таъкидлаганлардек, оз кулиб, кўп йиғлар эдилар. Аллоҳ таолонинг розилигини топиб, ғазабини қўзғатмаслик учун ҳаракат қилиш билан машғул бўлур эдилар.\nСаъд ибн Убода розияллоҳу анҳу: «Агар хотиним ила бегона эркакни кўрсам, уни қиличнинг тиғидан ўтказар эдим», деди. Шунда Набий соллаллоҳу алайҳи васаллам: «Саъднинг рашкидан ажабланяпсизларми?! Мен ундан кўра рашкчироқман, Аллоҳ мендан кўра рашкчироқ», дедилар».\nМуслим қилган зиёдада:\n«Аллоҳ Ўз рашки сабабидан фоҳиша ишларнинг ошкорасини ҳам, махфийсини ҳам ҳаром қилди. Аллоҳдан кўра рашкчироқ, ҳеч қандай Зот йўқ. Аллоҳдан кўра узрни яхши кўрадиган Зот ҳам йўқ. Шунинг учун Аллоҳ Расулларни башорат берувчилар ва огоҳлантирувчилар этиб юборди. Аллоҳдан кўра мадҳни яхши кўрувчи Зот йўқ. Шунинг учун Аллоҳ жаннатни ваъда қилди», дейилган».\nШарҳ: Аҳли Мадина ансорий саҳобаларнинг раҳбарларидан бўлмиш улкан саҳобий Саъд ибн Убода розияллоҳу анҳу жуда ҳам ғаюр рашкчи киши эдилар. Зино тўғрисида, бир эр киши ўз хотинини бегона эркак билан ушлаб олиши тўғрисида гап кетганда, ушбу ҳадисдаги гапни айтиб, ўша зинокор эркакни қилич билан чопиб ўлдиришларини айтганлар. Пайғамбаримиз соллаллоҳу алайҳи васаллам саҳобаларга ўзлари Саъд ибн Убода розияллоҳу анҳудан кўра, Аллоҳ таоло эса у Зотдан ҳам кўра рашкчи эканлигини баён қилганлар.\nАммо шундоқ бўлса ҳам на Аллоҳ таоло, на Расулуллоҳ соллаллоҳу алайҳи васаллам хотинини бегона эркак билан ушлаб олган кишига зинокорларнинг иккисини ёки бирини ўлдиришга рухсат беради! Чунки одам ўлдириш жуда ҳам оғир иш, у бир кишининг гувоҳлиги ёки ҳукми билан бўлиши керак эмас. Агар хотинини бегона одам билан ушлаб олган кишига уни ўлдириш ҳуқуқи берилса, ҳар ким ўзи ёмон кўрган одамни ўлдириб қўйиб, кейин хотиним билан ушлаб олиб ўлдирдим, деб қутулиб кетаверарди.\nБундай ҳолатда ҳукуматга арз қилинади. Агар зино собит бўлса, зинокорларга нисбатан шариатда белгиланган жазо берилади. Зино собит бўлмаса, эр-хотин қасам ичиб, бир-бири билан лаънатлашадилар ва оралари ажратилади. Аммо эр зино тўғрисида арз қилиб туриб, лаънатлашишдан бош тортса, унга туҳматчи сифатида дарра урилади. Бу ҳукмлар кези келганда, иншааллоҳ, батафсил ўрганилади.\nУшбу ҳадиси шарифнинг Имом Муслим келтирган ривоятида Пайғамбаримиз соллаллоҳу алайҳи васаллам учта муҳим ҳикматни баён қилмоқдалар;\n1. «Аллоҳ Ўз рашки сабабидан фоҳиша ишларнинг ошкорасини ҳам, махфийсини ҳам ҳаром қилди. Аллоҳдан кўра рашкчироқ, ҳеч қандай Зот йўқ».\nАллоҳ таоло бандаларни яратиб, уларга ҳалол-пок яшаш йўлларини кўрсатиб қўйди. Улар ўша Аллоҳ кўрсатган йўлдан юришлари лозим. Аллоҳ шуни амр қилган, шуни хоҳлайди. Энди биров Аллоҳнинг бандаси бўла туриб, бошқанинг йўлидан юрса, албатта, Аллоҳнинг ғазаби келур. Жумладан, жинсий ҳаётда ҳам ҳамма бандалар Аллоҳ кўрсатган йўлдан юришлари лозим. Бўлмаса, Аллоҳ таолонинг рашки келади. Ана ўша рашки туфайли, бандаларим рашкимни келтирмасинлар, деб ошкораю махфий барча фоҳиша ишларни ҳаром қилган.\n2. «Аллоҳдан кўра узрни яхши кўрадиган Зот ҳам йўқ. Шунинг учун Аллоҳ Расулларни башорат берувчилар ва огоҳлантирувчилар этиб юборди».\nБандалар Расулларнинг айтганларига юриб, Аллоҳга тавба қилиб узр айтсалар, ўзларига башорати берилган жаннатга эришадилар ва огоҳлантирилганлари дўзахдан қутуладилар.\n3. «Аллоҳдан кўра мадҳни яхши кўрувчи Зот йўқ. Шунинг учун Аллоҳ жаннатни ваъда қилди».\nДемак, Аллоҳ ваъда қилган жаннатга эришиш учун У Зотга мадҳ – ҳамду сано айтиш лозим экан. Бу Аллоҳ таолога ибодат қилиш, шукр қилиш ва У Зотни зикр қилиш билан бўлади.\nХулоса қилиб айтадиган бўлсак, мўътадил рашк – яхши нарса, бу сифат Аллоҳнинг, Пайғамбар соллаллоҳу алайҳи васалламнинг ва ҳақиқий мўмин-мусулмонларнинг сифатидир.\nВАҚТ ҚАДРИ Психотерапевт Гавҳар Тешабоева билан суҳбат\n05:13 / 23.01.2019 752\n02:02 / 27.11.2017 888\nТозалик барчамиз учун муҳим ўринда туради. Озодалигимизга ҳаммамиз эътиборли бўламиз. Аммо шундай нарсалар борки, айнан уларга биз унчалик ҳам аҳамият давоми...\n19:32 / 11.12.2016 3667\nҲидоят Мухбир ғарблик бир мусулмондан «Сиз қандай қилиб мусулмон бўлгансиз» деб сўради. У шундай ҳикоя қилади «1993 йили аёлим билан Туркияга саёҳат қилгани давоми...\n10:00 / 21.12.2019 491\n22:09 / 14 февраль 646\n10:42 / 14 февраль 283\n21:50 / 10 февраль 619\n22:05 / 07 февраль 938\n21:45 / 03 февраль 433\n11:17 / 14.01.2020 99932


Таниқли ўзбек кино ва театр актёри Сейдулла Молдахонов.\nТаниқли ўзбек кино ва театр актёри Сейдулла Молдахонов Озодлик билан суҳбатда ўзи ижод қилаётган "Илҳом" театрининг кўчирилиши миллий фожиа бўлишини айтди.\n45 йилдан буён Тошкентдаги “Шодлик” меҳмонхонаси ертўласида томоша қўйиб келган "Илҳом" театри 7 февраль куни меҳмонхонанинг янги эгаси "OFELOS PLAZA" МЖЧдан бинони бўшатиб қўйиш ҳақида расмий мактуб олган.\nОзодлик "Илҳом" театри жойлашган бино атрофидаги можаро хусусида шу театр актёри, Ўзбекистонда хизмат кўрсатган артист Сейдулла Молдахонов билан суҳбатлашди.\nОзодлик: “Шодлик” меҳмонхонаси ертўласи театр жамоаси учун нега муҳим? Театр бошқа бинога кўчиб фаолиятини давом эттиравермайдими?\nСейдулла Молдахонов: "Саҳнамиз 45 йилдан буён шу ертўлада. Унинг кўчирилиши миллий фожиа бўлади. Агар бизнинг ўзимизга алоҳида иморат берилса ҳам¸ харажатларни кўтаролмаймиз. Чунки, биз давлат театри эмасмиз. Театр ташкил топганидан буён давлатдан пул олмаган. Ҳозир ҳам давлатдан ҳеч қандай ёрдам ҳам олмаймиз. Янги бинога кўчадиган бўлсак¸ коммунал тўловларни тўлашга қурбимиз етмайди. Шу ертўла бизга маъқул. Бизга бошқа алоҳида бинонинг кераги йўқ.\nОзодлик: Қандай қилиб бу ертўла "Илҳом" театрига берилган?\nСейдулла Молдахонов: 45 йил аввал бу подвалда ресторан учун картошка сақланган. Картошка омбори бўлган. Биз у ерни тозалаб, театрга айлантирганмиз. 45 йилда одамлар бу жойга ўрганди. Бу ертўла муқаддас жойга айланди. Энди меҳмонхонанинг янги эгалари уни яна картошка омборига айлантиришадими? Театр деворининг ўзи Тошкент учун катта бойлик. У ерга буюк итальян киночиси Антонионидан тортиб ўзимизнинг Али Ҳамроевгача дастхат ёзиб қолдиришган. Театр даҳолари Питер Брук, Галина Волчекларнинг дасхатлари турипти у ерда.\nОзодлик: “Шодлик” меҳмонхонаси янги соҳиби сизлардан апрель ойи охиригача ертўлани бўшатиб қўйишни сўраган. Балки меҳмонхона янги эгасининг ўз бизнес режалари ҳам бордир. Ахир мулк эгаси энди уларку!.\nСейдулла Молдахонов: Биз буни тушунамиз. Лекин бошқа томондан¸ мана бу йил 44-сезон шу ертўлада ишлаяпмиз. Лекин театр ҳеч қачон бу ертўланинг эгаси бўлмаган. Ҳар доим бино эгалари билан муроса қилганмиз. Бу подвал "Ёшлар уйи" тасарруфида ҳам бўлган, ресторанники ҳам бўлган, ҳозир "Шодлик"ники, ҳар доим муроса қилганмиз. Ҳозир биз бутун дунёга танилган бир пайтда¸ кечирасизу¸ бизни БОМЖга айлантиришадими? Нимага керак бўлиб қолди бу подвал уларга, яна картошка сақлаш учунми?\nОзодлик: Ҳар холда сайёҳлар учун бўлса керак?\nСейдулла Молдахонов: Мен сизга бир нарсани айтай. Қорақалпоғистонда бир одамни учратиб қолдим. Америкалик, Ўзбекистонга икки кунга келган экан. Ёнида таржимони ҳам бор. Таржимонининг айтишича, у еттинчи ёки саккизинчи мижоз экан. Улар Америкадан махсус тур билан келишар экан. Бир кун Тошкентда "Илҳом" театрида, кейинги куни Нукусда "Савицкий" музейида бўлиб, қайтиб кетишар экан. Туризм ҳақида гапирадиган бўлсак, "Илҳом" театридаги битта спектални кўриш учун Тошкентга келиб кетадиганлар бор. Театр бу обида. Ҳар куни 150-200 одам шу обидага келиб, хурсанд бўлиб кетади. Менимча¸ миллий обидани кўчириш нотўғри. 45 йилдан буён турган собиқ совет ҳудудидаги ягона шундай театр.\nМаълумот учун: "Илҳом" театри жойлашган бино 1976 йилда унинг асосчиси Марк Вайлга берилган. 1994 йилда бўлиб ўтган хусусийлаштиришдан сўнг театр ушбу бинодан беғараз асосда фойдаланиб келган. Ушбу бинода жойлашган "Шодлик" меҳмонхонаси билан театрнинг ижара шартномаси муддати 2023 йилгача бўлган.